Lelaki sesat di laluan sama ketika mendaki hutan
Oleh DIYANATUL ATIQAH ZAKARYA

8 Januari 2021, 4:45 pm
MELAKA – Keterujaan seorang lelaki mendaki Hutan Rekreasi Bukit Beruang di sini buat pertama kali berakhir dengan peristiwa cemas selepas mendakwa sesat lebih dua jam di laluan sama dilaluinya.
Mangsa yang berumur 39 tahun itu bagaimanapun berjaya diselamatkan sepasukan bomba pada pukul 1.10 petang tadi di lokasi pos keempat bukit berkenaan.
Komander Operasi dari Balai Bomba dan Penyelamat Malaysia Ayer Keroh, Pegawai Bomba Kanan II (KUP) Mohd. Talib berkata, panggilan kecemasan diterima daripada mangsa pada pukul 12.49 tengah hari dan sepasukan 11 anggota bertolak ke lokasi.
“Pasukan penyelamat mengambil masa kira-kira 18 minit sebelum menemui mangsa di pos ke empat.
“Mangsa ditemui dalam keadaan keletihan namun tidak mengalami sebarang kecederaan dan telah dibawa keluar ke kawasan selamat,” katanya.
Mengulas lanjut, beliau berkata, hasil soal siasat mangsa datang ke bukit itu seorang diri dan pertama kali mendaki hutan tersebut.

“Mangsa memberitahu dia datang seorang diri dan mula mendaki pada pukul 9 pagi sebelum sesat berpusing-pusing di laluan yang sama ketika mencari jalan keluar.
“Kebanyakan kes mencari dan menyelamat yang kita terima memang kerap berlaku di pos ke empat ini kerana treknya agak mencabar,” katanya.
Katanya, bagaimanapun, jarak dari pos tersebut untuk ke jalan keluar adalah kurang daripada satu kilometer.  – K! ONLINE


Sekatan perjalanan Maria Chin tidak sah – mahkamah
Oleh NORLIZAH ABAS

8 Januari 2021, 4:58 pm
PUTRAJAYA – Mahkamah Persekutuan hari ini memutuskan sekatan perjalanan ke luar negara yang dikenakan terhadap Ahli Parlimen Petaling Jaya, Maria Chin Abdullah, hampir empat tahun lalu adalah tidak sah.
Panel tujuh hakim bersidang diketuai oleh Ketua Hakim Negara, Tun Tengku Maimun Tuan Mat memutuskan demikian selepas membenarkan rayuan bekas Pengerusi Bersih 2.0 itu.
Korum berkenaan berpendapat, Ketua Pengarah Imigresen melakukan kesilapan ketika menghalang Ahli Parlimen Petaling Jaya itu melakukan perjalanan ke Korea Selatan pada 15 Mei 2016 yang bertujuan menerima anugerah bagi Bersih 2.0.
Sekatan itu dikeluarkan ekoran tindakan Maria yang cenderung mengkritik Kerajaan.
Bagaimanapun, larangan itu ditarik balik pada 17 Mei 2016, dua hari selepas ia dikeluarkan.
Hakim Tengku Maimun berpendapat, sekatan ke luar negara yang dikenakan itu melanggar undang-undang kerana tiada peruntukan yang jelas bahawa Ketua Pengarah Imigresen dan dua yang lain mempunyai hak berbuat demikian.

Dalam keputusan minoriti itu, Hakim Tengku Maimun bersama-sama dua hakim lain iaitu Datuk P. Nallini dan Datuk Harmindar Singh Dhaliwal memutuskan Seksyen 59 dan Seksyen 59A Akta Imigresen adalah tidak berperlembagaan dan terbatal.
Maria memfailkan semakan kehakiman untuk mencabar keputusan Ketua Pengarah Imigresen yang menghalangnya melakukan  perjalanan ke Korea Selatan pada 15 Mei 2016, untuk menerima anugerah bagi Bersih 2.0.
Mahkamah Tinggi menolak permohonan semakan kehakimannya pada 18 Mei 2017 manakala rayuannya ditolak di Mahkamah Rayuan pada 25 Mei 2018. – K! ONLINE


Suami isteri didakwa 60 pertuduhan salah guna wang
Oleh MOHD SYALMIZI HAMID

8 Januari 2021, 4:42 pm
SEBERANG PERAI – Sepasang suami isteri dihadapkan ke Mahkamah Majistret Butterworth di sini hari ini atas 60 pertuduhan melakukan salah guna wang pada Julai dan Ogos tahun lalu.
Tertuduh, Nor Hasni Edirin Hasan, 41, mengaku bersalah, manakala isterinya, Siti Hajar Hasan Basri, 36, mengaku tidak bersalah bagi kesemua pertuduhan yang dibacakan di hadapan Pegawai Pendaftar, Foon Char Peng.
Mengikut pertuduhan, mereka didakwa secara bersama, dengan curang menyalahgunakan wang milik syarikat Mandy Corporation Sdn. Bhd. yang keseluruhannya berjumlah RM191,312.70.
Tertuduh didakwa melakukan kesalahan tersebut di beberapa buah bank di daerah Seberang Perai Utara di antara 4 Julai hingga 11 Ogos 2020.
Pasangan itu didakwa melakukan kesalahan tersebut mengikut Seksyen 403 Kanun Keseksaan yang memperuntukkan hukuman penjara enam bulan hingga lima tahu, sebatan dan denda.
Kes itu dikendalikan Timbalan Pendakwa Raya Norliza Ab. Aziz dan Asma’ ‘Amira Shahidan, manakala tertuduh tidak diwakili peguam.

Mahkamah membenarkan kedua-dua tertuduh diikat jamin sebanyak RM360,000 iaitu RM3,000 bagi setiap pertuduhan setiap seorang.
Kes itu akan disebut semula pada 2 Februari depan. – K! ONLINE


Harga RON95, RON97 kekal, diesel naik satu sen
Oleh NOR IDAYU BOSRO

8 Januari 2021, 5:07 pm
PUTRAJAYA – Harga runcit petrol RON95 kekal pada paras RM1.84 seliter manakala harga petrol RON97 kekal paras RM2.14 seliter bagi tempoh bermula tengah malam ini sehingga 15 Januari depan.
Kementerian Kewangan dalam satu kenyataan berkata, harga runcit diesel pula naik satu sen kepada RM2.02 seliter berbanding RM2.01 seliter sebelum ini.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Aiman, Zahirah timang anak lelaki
Oleh SAIRUL ZAMRI MISRANI

8 Januari 2021, 4:30 pm
PETALING JAYA – Pasangan pelakon Aiman Hakim Ridza dan Zahirah Macwilson selamat memimang cahaya mata lelaki sulung tiga hari lalu.
Menerusi satu hantaran yang dimuat naik di Instagram Aiman, pelakon itu memaklumkan Zahirah melahirkan bayi lelaki pada 5 Januari lalu tepat pukul 2.26 petang waktu Australia.
“Ini merupakan hadiah paling bermakna yang pernah kami terima.
“Kami teruja, gembira dan bersyukur dengan segala pengalaman sepanjang berada di bilik bersalin hinggalah bergelar ibu bapa,” tulisnya pada ruangan kapsyen.
Pasangan tersebut mengambil keputusan untuk tinggal di Australia bersama keluarga sejak Oktober lalu sehingga Zahirah bersaalin.
Terdahulu, Aiman dan Zahirah mendirikan rumah tangga pada 20 Februari 2020. – K! ONLINE


Wanita pekerja khidmat pelanggan hilang RM18,600
Oleh DIYANATUL ATIQAH ZAKARYA

8 Januari 2021, 5:28 pm
MELAKA – Seorang wanita pekerja khidmat pelanggan sebuah restoran makanan segera ‘gigit jari’ selepas kerugian RM18,600 akibat ditipu sindiket Macau Scam yang menyamar sebagai pegawai dari Pos Malaysia dan polis, kelmarin.
Mangsa berusia 28 tahun diperdayakan melalui panggilan telefon oleh individu yang mendakwa wanita itu terlibat kes pengubahan wang haram dan dadah.
Ketua Jabatan Siasatan Jenayah Komersial (JSJK) negeri, Superintenden E. Sundra Rajan berkata, mangsa dihubungi suspek menyamar dari Pos Malaysia mengatakan terdapat bungkusan diterima daripada wanita itu yang tidak boleh dihantar ekoran mengandungi kad pengenalan diri dan kad bank.
Katanya, mangsa telah menafikan perkara tersebut, namun panggilan itu kononnya disambungkan pula ke Ibu pejabat Polis Kontinjen (IPK) Seremban dan dijawab seorang individu menyamar sebagai pegawai polis.
“Individu tersebut kemudiannya memaklumkan mangsa terlibat dengan kes dadah dan pengubahan wang haram selain terdapat waran untuk menangkapnya.
“Mangsa yang takut telah mengikut arahan suspek untuk menyelesaikan kes itu dengan membuat empat transaksi wang ke dalam akaun berbeza berjumlah RMRM18,600,” katanya ketika dihubungi di sini hari ini.

Mengulas lanjut, beliau berkata, mangsa bagaimanapun menyedari dirinya ditipu apabila suspek masih lagi meminta wang dan terus membuat laporan di Balai Polis Ayer Keroh.
“Kes akan disiasat mengikut Seksyen 420 Kanun Keseksaan kerana kesalahan menipu.
“Kita menasihatkan orang ramai agar berhati-hati ketika menerima panggilan daripada individu tidak dikenali mendakwa pegawai polis atau mana-mana agensi kerajaan yang lain,” katanya. – K! ONLINE


Bangunan TNB Tanah Merah terbakar
Oleh ROSLIZA MOHAMED

8 Januari 2021, 4:51 pm
TANAH MERAH- Tindakan pantas pasukan bomba menyelamatkan sebuah bangunan Tenaga Nasional Berhad (TNB) daripada musnah dalam kejadian kebakaran di sini hari ini.
Bagaimanapun, dalam kajadian kira-kira pukul 9.55 pagi, kebakaran itu hanya melibatkan 25 peratus daripada keseluruhan bangunan tersebut.
Kejadian itu dikatakan disedari seorang kakitangan TNB tersebut yang kemudian menghubungi pihak bomba.
Ketua Balai Bomba dan Penyelamat ( BBP) Tanah Merah Penolong Penguasa Bomba Mohd. Rafain Mat Zain berkata, pihaknya menerima panggilan kecemasan pukul 9.57 pagi.
Katanya, seramai 18 orang pegawai dan anggota termasuk dari BBP Machang telah bergegas ke lokasi kejadian untuk melakukan operasi pemadaman di bangunan tersebut.
“Ketika tiba di lokasi kejadian, anggota bomba bertindak mencari punca api dan membuat pengudaraan untuk mengeluarkan asap.

“Ekoran api yang marak, pemadaman dilakukan dengan menggunakan satu aliran dua pancutan pada sisi kiri dan kanan bangunan itu,” katanya ketika dihubungi Kosmo! di sini hari ini.
Mohd. Rafain berkata, kebakaran berjaya dikawal sepenuhnya pada pukul 11.01 pagi.
Menurutnya, punca kebakaran dan kerugian masih dalam siasatan. – K! ONLINE


19 individu ditahan seludup senjata api
8 Januari 2021, 5:02 pm
KUALA LUMPUR – Polis menahan 19 individu warga asing dan warga tempatan disyaki terlibat dalam penyeludupan senjata api.
Timbalan Ketua Polis Negara Datuk Seri Acryl Sani Abdullah Sani berkata, polis menjumpai beberapa komponen senjata api yang diragui kewujudannya.
“Kes masih dalam proses siasatan, pihak polis mahu mengumpulkan bukti bagi melihat sejauh mana sindiket ini menjalankan kegiatan tersebut.
“Kita nak lihat apakah matlamat utama senjata api itu digunakan sama ada mahu dilupuskan atau ada berkaitan dengan unsur jenayah,” katanya dalam sidang akhbar di Majlis Pelancaran Sejarah Penubuhan Bridged Tengah Pasukan Gerakan Am dan Batalion 4,5,6 dan 19 di sini hari ini.
Jelasnya, setakat ini siasatan awal mendapati sindiket terbabit tidan menunjukkan sebarang tanda atau bukti untuk menyerang negara.
Penahanan semua lelaki terbabit dilakukan Pasukan Gerakan Am (PGA) menerusi Operasi Benteng yang dijalankan di Taman Tampoi Utama, Johor Bahru, pada 1 Januari lalu.- K! ONLINE


Dua lelaki warga tempatan ditahan
8 Januari 2021, 4:06 pm
KUALA LUMPUR – Dua lelaki warga tempatan ditahan polis dipercayai melakukan sindiket penyeludupan dadah dengan pendapatan RM80,000 sebulan hasil jualan dadah.
Kedua-dua suspek ditahan di dua lokasi berasingan di sini, pada 4 dan 5 Januari lalu.
Ketua Polis Kuala Lumpur Datuk Saiful Azly Kamaruddin berkata, suspek pertama ditahan di bahu jalan Kampung Batu Muda, di sini.
“Bertindak atas maklumat orang awam, pada pukul 5.40 petang, 4 Januari lalu, sepasukan polis dari Jabatan Siasatan Jenayah Narkotik Polis Kuala Lumpur menahan seorang lelaki berusia 49 tahun di bahu jalan Kampung Batu Muda, di sini.
“Hasil pemeriksaan dua buah kenderaan jenis Perodua Bezza dan Proton Saga, polis berjaya merampas dadah jenis ganja seberat 14,440 gram dan merampas wang tunai RM1,070,” katanya dalam sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Tambahnya, hasil soal siasat polis ke atas suspek polis menjumpai dadah jenis ganja seberat 187,460 gram dalam sebuah kenderaan jenis Daihatsu.

Jelasnya lagi, hasil siasatan lanjut, pada 5 Januari lalu pukul 9.53 malam, polis menahan seorang lagi suspek lelaki dipercayai rakan subahatnya.
“Suspek berusia 36 tahun terbabit di tahan di kawasan Taman Desa Petaling, di sini.
“Hasil soal siasat ke atas suspek membawa pihak berkuasa ke sebuah kawasan tempat letak kereta sebuah residensi di Jalan Sungai Besi,” jelasnya.
Saiful Azly berkata, polis memeriksa sebuah kereta jenis Perodua Myvi dan merampas dadah jenis ganja seberat 63,754 gram.
Jelasnya lagi, tiga buah kenderaan mewah kereta jenis Toyota Vellfire, Volkswagen Golf dan Perodua Aruz turut disita untuk siasatan lanjut.
“Nilai keseluruhan rampasan dan sitaan bernilai RM1,168,320.
“Kedua-dua suspek direman masing-masing enam dan tujuh hari bermula 5 hingga 12 Januari dan kes disiasat mengikut Seksyen 39(b) Akta Dadah Berbahaya 1952,” katanya. – K! ONLINE


PDRM sedang siapkan kertas siasatan kes kartel daging
8 Januari 2021, 4:25 pm
KUALA LUMPUR – Polis Diraja Malaysia (PDRM) sedang dalam proses menyiapkan kertas siasatan berhubung kes penyeludupan daging.
Timbalan Ketua Polis Negara, Datuk Seri Acryl Sani Abdullah Sani berkata, setakat ini siasatan kes berkenaan sedang dikemaskini sebelum dirujuk kepada Pejabat Peguam Negara.
“Polis telah membuka kertas siasatan mengikut Seksyen 505(b) Kanun Keseksaan kerana menyebabkan ketakutan dan kegentaran orang awam.
“Sehingga ke hari ini pihak berkuasa masih menerima laporan berhubung isu berkenaan, beri masa kepada pegawai saya untuk menjalankan siasatan,” katanya dalam sidang akhbar di Majlis Pelancaran Buku Sejarah Penubuhan Bridged Tengah Pasukan Gerakan Am dan Batalion 4,5,6 dan 19 di sini hari ini.
Dalam pada itu, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, sebanyak 71 laporan polis diterima pihaknya setakat semalam
“Daripada jumlah itu, laporan diterima di Johor (34), Kuala Lumpur (14), Melaka (4), Perak (5), Kedah (3), Selangor (3), Kelantan (2), Negeri Sembilan (2), Perlis (1), Pahang (1), Terengganu (1) dan Pulau Pinang (1),” katanya. – K! ONLINE


Rakyat tidak boleh pilih vaksin
Oleh MOHD. HUSNI MOHD. NOOR

8 Januari 2021, 3:47 pm
PUTRAJAYA – Rakyat tidak akan diberi pilihan untuk memilih jenis vaksin Covid-19 yang akan diberikan oleh kerajaan kelak.
Itu penjelasan diberikan Menteri Sains, Teknologi dan Inovasi, Khairy Jamaluddin Abu Bakar.
Beliau berkata demikian ketika diminta mengulas sama ada rakyat boleh memilih jenis-jenis vaksin yang diingini, sejurus vaksin itu tiba kelak.
Khairy Jamaluddin berkata, kerajaan akan memastikan apa sahaja jenis vaksin yang diperoleh kerajaan adalah yang berdaftar dan selamat.
“Apa yang paling penting adalah mana-mana vaksin yang didaftarkan oleh Bahagian Regulatori Farmasi Negara (NPRA) adalah selamat.
“Justeru, saya tidak mahu rakyat berkata, ‘saya dapat vaksin ini, saya dapat vaksin itu’,” katanya pada sidang akhbar selepas pelancaran Malaysia Grand Challenge (MGC) hari ini.

Katanya, sebaik diterima, vaksin itu akan diagihkan mengikut rancangan pemetaan kerajaan, berdasarkan keperluan penyimpanan dan pusat vaksinisasi yang dikenal pasti oleh Kementerian Kesihatan (KKM) – K! ONLINE


Tingkatkan penguasaan Task Force Operasi Pematuhan
8 Januari 2021, 3:28 pm
KUALA LUMPUR – Polis Diraja Malaysia (PDRM) akan meningkatkan penguasaan Task Force Operasi Pematuhan bagi membantu mengurangkan penularan wabak Covid-19.
Timbalan Ketua Polis Negara, Datuk Seri Acryl Sani Abdullah Sani berkata, ianya susulan peningkatan kes Covid-19 yang semakin membimbangkan.
“Semua sedia maklum semalam kes Covid-19 mencatatkan angka tertinggi kes baharu, PDRM selaku peneraju kepada pasukan pematuhan, akan mengingatkan semua kontinjen untuk tingkatkan pematuhan prosedur operasi standard (SOP) kepada orang ramai,” katanya dalam sidang akhbar di Majlis Pelancaran Sejarah Penubuhan Bridged Tengah Pasukan Gerakan Am dan Batalion 4,5,6 dan 19 di sini hari ini.
Jelasnya, orang ramai diingatkan supaya tidak ingkar arahan untuk mematuhi SOP.
“Pihak berkuasa tidak akan teragak-agak untuk mengkompaun mana-mana individu yang gagal untuk mematuhi SOP serta melakukan perhimpunan sehingga menyukarkan isu penjarakan fizikal.
Semalam Kosmo! melaporkan negara merekodkan catatan kes harian Covid-19 tertinggi sebanyak 3,027 kes baharu menjadikan kumulatif kes sebanyak 128,465 kes keseluruhan. – K! ONLINE


Siti terkilan dikatakan tidak buat apa-apa
Oleh SAIRUL ZAMRI MISRANI

8 Januari 2021, 3:33 pm
PETALING JAYA – Penyanyi tersohor negara, Datuk Seri Siti Nurhaliza mengakui kecewa dan sedih kerana tidak dapat turun padang membantu mangsa banjir di kampung halamannya.
Menerusi satu hantaran di Instagram miliknya, Siti memberitahu keadaannya yang kini sarat hamil anak kedua membataskan pergerakannya untuk pergi kemana-mana selain faktor keselamatan bayi yang perlu diutamakan.
Menurut Siti yang popular menerusi lagu Aku Bidadari Syurgamu, dia hanya mampu menghulurkan sumbangan secara jarak jauh untuk mereka yang terkesan dengan bencana tersebut.
“Saya tidak dapat turun padang dan melihat sendiri kesukaran di Lipis khususnya, bukan tidak mahu tapi keadaan saya tidak mengizinkan.
“Meskipun ramai yang bertanya, apakah saya tidak berbuat apa-apa? Allah! tubuh saya mungkin tidak berada di sana tetapi doa dan juga usaha saya, usaha kalian semuanya sampai ke sana. Moga dipermudahkan buat kita semua.” tulisnya pada ruangan kapsyen.
Dalam entri sama, Siti menjelaskan bahawa bekalan barangan keperluan telah dihantar daripada Kuala Lumpur dan mengharapkan agar perjalanan sukarelawan ke Pahang dipermudahkan Allah.

Media melaporkan keadaan banjir di Pantai Timur seperti Pahang, Kelantan dan Terengganu kini bertambah buruk berikutan hujan lebat berterusan sejak beberapa hari di negeri-negeri berkenaan. – K! ONLINE


Chukai sepi akibat banjir
Oleh NIK NUR IZZATUL HAZWANI NIK ADNAN

8 Januari 2021, 3:53 pm
KEMAMAN – Pusat bandar Chukai yang menjadi nadi aktiviti ekonomi dan sosial daerah ini bagaikan lumpuh hari ini selepas beberapa laluan utamanya terutama Jalan Chukai Utama di sini ditenggelami banjir mulai semalam.
Kebanyakan premis perniagaan di kawasan tersebut yang rata-ratanya dinaiki banjir sedalam 0.5 meter terpaksa menutup operasi masing-masing hari ini.
Tinjauan menerusi udara mendapati banjir turut menjejaskan taman-taman perumahan di pinggir bandar Chukai selain Balai Bomba dan Penyelamat Chukai di sini.
Ahli Dewan Undangan Negeri (ADUN) Chukai Hanafiah Mat berkata, berdasarkan situasi semasa, bilangan mangsa banjir di daerah tersebut yang kini sudah mencecah lebih 11,000 orang dijangka akan meningkat lagi.
“Saya jangkakan penambahan 1,000 lagi mangsa banjir terutama lagi di sekitar Chukai tidak lama lagi.
“Ia disebabkan air Sungai Paman, Air Putih di bahagian hulu (Kemaman) yang setinggi 6.62 meter kini sedang mengalir menuruni kawasan Chukai,” katanya selepas melakukan tinjauan udara dengan helikopter di sini hari ini.

Hanafiah berkata, paras normal Sungai Paman ialah 3.8 meter dan sehubungan itu beliau meramalkan beberapa kawasan perumahan lagi seperti Kampung Mak Chili, Taman Desa Solehah dan Banggol Permai akan turut ditenggelami banjir. – K! ONLINE


YDP Agong bonceng motosikal santuni rakyat
Oleh MOHD RASDAN AHMAD

8 Januari 2021, 3:40 pm
PETALING JAYA – Satu sedutan rakaman video di laman sosial Instagram, airtangan_tunkuazizah menyaksiakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyantuni rakyat di sebuah perkampungan dengan membonceng motosikal semalam.
Rakaman yang berdurasi satu minit 32 saat itu menyaksikan baginda menyantuni satu keluarga dan menghulurkan bantuan peribadi baginda kepada keluarga tersebut.
Difahamkan baginda yang ketika itu melawat kawasan banjir di daerah Temerloh dengan memboceng motosikal ditahan oleh satu keluarga yang berada di tepi jalan untuk bergambar bersama baginda.
Baginda sultan turut berpesan kepada ketua keluarga tersebut untuk menjaga keluarganya yang kini sedang menempuh tempoh sukar yang dihadapi oleh rakyat Pahang ketika ini kerana berdepan banjir besar.
Terdahulu, Seri Paduka Baginda berkenan meluangkan masa menyantuni mangsa banjir yang ditempatkan di Pusat Pemindahan Sementara (PPS) Dewan Majlis Perbandaran Temerloh, pahang.
Seri Paduka Baginda tiba di PPS Dewan Majlis Perbandaran Temerloh pada pukul 3.15 petang dengan menaiki kenderaan pacuan empat roda dari Mentakab. Turut mengiring baginda adalah Menteri Besar Pahang, Datuk Sri Wan Rosdy Wan Ismail.

Seramai 114 mangsa banjir daripada 30 keluarga ditempatkan di Dewan Majlis Perbandaran Temerloh.
Dalam lawatan tersebut, Seri Paduka Baginda turut berkenan beramah mesra dan mengurniakan sumbangan kepada mangsa banjir bagi meringankan beban yang ditanggung mereka.
Keberangkatan Yang di-Pertuan Agong ini mencerminkan keperibadian dan keprihatinan tinggi Seri Paduka Baginda terhadap mangsa banjir dan golongan yang memerlukan bantuan.
Seri Paduka Baginda mengajak seluruh rakyat bersama Baginda mendoakan agar bencana banjir yang melanda beberapa negeri pada ketika ini tidak berpanjangan sehingga mengorbankan nyawa dan harta benda. – K! ONLINE


Cadang PRU, tindakan tidak bertanggungjawab
Oleh MOHD RASDAN AHMAD

8 Januari 2021, 3:44 pm
PETALING JAYA – Tindakan segelintir pemimpin politik yang mendesak kerajaan mengadakan pilihan raya umum (PRU) dalam masa terdekat walaupun negara ketika ini dilanda masalah Covid-19, banjir besar serta kemerosotan ekonomi dianggap sebagai perbuatan yang tidak bertanggungjawab.
Menteri Wilayah Persekutuan Tan Sri Annuar Musa berkata, tindakan berkenaan bukan hanya perbuatan tidak bertanggungjawab, malah memperlihatkan mereka hanya kemaruk kuasa dan tidak sensitif terhadap rakyat di peringkat akar umbi.
“Mendesak pilihan raya di saat rakyat dan negara berhempas pulas dengan Covid-19, banjir, ekonomi, jelas mencerminkan bukan saja tidak bertanggungjawab tapi memperagakan kemaruk kuasa dan tidak sensitif kepada derita rakyat. Itu bukan kehendak akar umbi,” ciap Annuar di laman Twitter miliknya hari ini.
Sementara itu, Annuar yang juga Ahli Parlimen Ketereh menegaskan, beliau tetap bersedia menjadi jambatan penghubung bagi menyelesaikan pelbagai masalah berbangkit dan pertikaian yang timbul antara UMNO dan parti-parti lain yang membentuk gabungan Muafakat Nasional (MN) dan kerajaan Perikatan Nasional (PN).
Biarpun tidak lagi memegang jawatan Setiausaha Agung BN, Annuar berkata, beliau tidak akan berputus asa untuk merapatkan hubungan antara pihak bertelagah.
“Mereka mungkin tidak selesa dengan pendirian saya namun saya yakin ramai yang lama kelamaan akan mula memahami.

“Saya tidak akan berputus asa merapatkan antara yang bertelagah, menjadi jambatan antara dua jurang serta supaya pemimpin Melayu bersatu membela kepentingan rakyat,” katanya dalam hantaran Faceebok. – K! ONLINE


Perniagaan di Rantau Panjang tutup lima hari
Oleh YATIMIN ABDULLAH

8 Januari 2021, 2:53 pm
RANTAU PANJANG – Peniaga di zon bebas cukai Rantau Panjang dijangka bercuti sekurang-kurang lima hari selepas kawasan itu ditenggelami banjir ekoran limpahan air Sungai Golok sejak kelmarin.
Perkara itu disahkan oleh Pengerusi Persatuan Perniagaan Melayu Rantau Panjang, Ramli Abdullah.
Ramli berkata, air mula melimpah masuk ke kawasan zon bebas cukai itu sejak petang Rabu.
“Melihat kepada situasi semasa, kami menjangkakan para peniaga akan bercuti sekurang-kurangnya selama lima hari,” katanya ketika dihubungi pemberita di sini hari ini.
Tinjuan Kosmo! hari ini mendapati kawasan Pekan Rantau Panjang masih lagi lumpuh selepas ditenggelami banjir.
Laluan masuk ke kawasan itu masih lagi ditutup kepada kenderaan ringan meskipun air sudah mulai surut.

Bagaimanapun, perahu masih menjadi pengangkutan utama penduduk untuk berulang alik mendapatkan bekalan makanan.
Sementara itu, paras terkini air Sungai Golok mengikut laporan portal ebanjir.kelantan.gov.my menunjukkan penurunan berbanding semalam.
Paras terkini setakat pukul 1 tengah hari 10.6 meter iaitu masih melepasi tanda amaran. – K! ONLINE


100 sukarelawan bantu mangsa banjir
Oleh KOSMO!

8 Januari 2021, 4:16 pm
PETALING JAYA – Hampir 100 sukarelawan yang menaiki 33 buah kenderaan pacuan empat roda menyertai konvoi bantuan kemanusiaan anjuran Muslim Care Malaysia (MCM) khusus untuk mangsa banjir di Pahang.
Presiden MCM, Zulkifli Wahijan berkata, sukarelawan terbabit membawa pelbagai barangan keperluan harian termasuk makanan, pakaian serta set alat kebersihan, keseluruhannya bernilai RM50,000 yang disumbangkan pelbagai pihak.
“Selain barangan untuk mangsa banjir, kami juga membawa bersama dua bot untuk memudahkan kerja penyerahan bantuan.
Saya turut berasa bangga dan terharu dengan komitmen tinggi diberikan sukarelawan walaupun perancangan dibuat dalam tempoh masa amat singkat,” katanya yang turut menyertai konvoi bantuan kemanusiaan tersebut.
Beliau berkata, antara penyumbang terbesar ialah syarikat korporat MRCB yang menyumbangkan wang tunai sebanyak RM10,000.
“Selain sukarelawan MCM, turut bergabung dalam misi itu ialah sukarelawan daripada pertubuhan bukan kerajaan (NGO) Khidmat Malaysia, selain orang perseorangan yang juga pemilik kenderaan pacuan empat roda.

“Mereka bukan saja dari Lembah Klang, malah ramai juga dari negeri-negeri di utara Semenanjung dari pelbagai latar belakang termasuk kakitangan kerajaan, ahli perniagaan dan golongan profesional,” jelasnya.
Menurutnya, peserta konvoi bantuan mangsa banjir kali ini akan memberi bantuan di beberapa kampung dikenal pasti, antaranya di Temerloh, Lanchang, Maran, Benta dan Kuala Lipis. – K! ONLINE


Ketua Penerangan UMNO nafi rundingan dengan DAP, PKR
Oleh ZULKIFLI MANZOR

8 Januari 2021, 2:12 pm
PETALING JAYA – Biro Politik dan Majlis Kerja Tertinggi (MKT) UMNO tidak pernah memutuskan untuk mengadakan sebarang rundingan dengan DAP dan Parti Keadilan Rakyat ( PKR).
Ketua Penerangan UMNO, Shahril Sufian Hamdan berkata, Biro Politik dan MKT UMNO adalah badan yang menjadi pembentuk dasar parti itu selain Perhimpunan Agong UMNO.
Menurut beliau, Presiden UMNO, Datuk Seri Dr. Ahmad Zahid Hamidi malah di hadapan pelbagai peringkat pimpinan UMNO berkali-kali menyatakan tidak akan menjalin kerjasama dengan DAP.
“MKT UMNO meneruskan kelangsungan keputusan dasar parti yang diluluskan Perhimpunan Agung UMNO 2019 iaitu tiada kerjasama dengan Datuk Seri Anwar Ibrahim dan DAP.
“Selagi dasar itu tidak diubah, seluruh saf kepimpinan masih berpegang kepada keputusan tersebut,” katanya dalam satu hantaran di akaun Facebook beliau hari ini.
Shahril Sufian berkata, jika benar UMNO mahu menjalin kerjasama dengan DAP, parti itu mempunyai peluang sewaktu pertukaran Menteri Besar Perak baru-baru ini.

Selain itu, kata beliau, dakwaan terdapat percubaan demi percubaan oleh UMNO untuk menjatuhkan Kerajaan Perikatan Nasional (PN) juga tidak tepat.
Kata beliau, sepanjang proses undian Belanjawan 2021, Ahli Parlimen UMNO mendukung dan meluluskannya di setiap bacaan dan setiap peringkat.
Jelas beliau, undian tetap dizahirkan meskipun terdapat ketidakpuasan UMNO berhubung pelbagai isu dengan Parti Pribumi Bersatu Malaysia dan dasar kerajaan.
“Maka jelas UMNO mendukung kerajaan PN demi kemaslahatan rakyat dan negara yang masih dilanda ancaman wabak Covid-19,” katanya.
Mengulas dakwaan Presiden UMNO “flip flop” dalam keputusan berhubung Muafakat Nasional (MN), Shahril Sufian menegaskan pendirian barisan kepimpinan UMNO adalah konsisten.
Katanya, UMNO mahu memperkasa MN dan mengukuhkan pertalian bersama Pas tanpa UMNO menjadi ahli komponen Perikatan Nasional. – K! ONLINE


PGA cekup empat pengedar dadah
Oleh YATIMIN ABDULLAH

8 Januari 2021, 2:33 pm
RANTAU PANJANG – Pasukan Gerakan Am (PGA) Batalion 7 berjaya melumpuhkan sindiket pengedaran dadah selepas menahan empat lelaki dalam serbuan di Kampung Hutan Pasir, Tendong di sini malam tadi.
Pegawai Pemerintah PGA Batalion 7 Superintendan Azhari Nusi berkata, dalam serbuan pada pukul 9 malam itu, PGA turut merampas 87 biji dadah jenis erimin 5, 61 bungkus air ketum, lapan botol ubat batuk dan wang tunai.
Menurutnya, nilai keseluruhan rampasan termasuk wang tunai dianggarkan berjumlah RM2,367.
“Kesemua suspek yang ditahan berusia antara 23 hingga 25 tahun dan mereka tidak mempunyai sebarang rekod jenayah.
“Bagaimanapun, hasil saringan ujian air kencing yang dilakukan mendapati hanya suspek berusia 25 tahun sahaja positif dadah,” katanya dalam satu kenyataan di sini hari ini.
Azhari memberitahu, mendapati suspek berusia 25 dan 24 tahun dipercayai mendapat bekalan dadah tersebut daripada seorang lelaki yang dikenali sebagai Mat.

Katanya, suspek kemudian akan menjual bahan larangan itu kepada penagih-penagih sekitar kawasan Tendong. – K! ONLINE


Enam bulan tempoh baiki Jalan Gua Musang-Lojing
Oleh AIMUNI TUAN LAH

8 Januari 2021, 2:43 pm
GUA MUSANG – Laluan di Kilometer 92, Jalan Gua Musang-Lojing di sini yang mengalami kerosakan dalam kejadian tanah runtuh pada Ahad lalu mengambil masa lebih enam bulan untuk dibaik pulih kerana terdapat struktur jalan terputus.
Tinjauan Kosmo! di lokasi kejadian mendapati bongkah batu dan sisa kayu akibat aliran banjir lumpur masih memenuhi permukaan jalan raya sepanjang dua kilometer.
Ketua Polis Daerah Gua Musang, Superintendan Sik Choon Foo berkata, usaha pembersihan dan baik pulih kerosakan laluan sedang giat dilakukan pihak Jabatan Kerja Raya (JKR).
Katanya, sebagai perhubungan sementara, JKR telah menyiapkan dahulu satu daripada dua lorong jalan itu.
“Ini bagi membolehkan pengguna jalan dari Gua Musang untuk ke Cameron Highlands, Pahang, dan Ipoh, Perak.
“Proses baik pulih jalan sedang giat dilakukan dan ia dijangka siap dalam masa terdekat. Kita melihat satu laluan terputus dan berlaku kerosakan teruk mengambil masa lama untuk disiapkan,” katanya.

Beliau berkata demikian selepas meninjau kerja pembaikian jalan di Tanah Tinggi Lojing, di sini hari ini.
Choon Foo berkata, punca kejadian tanah runtuh itu juga masih dalam siasatan dan orang ramai tidak digalakkan untuk menggunakan laluan Lojing terutamanya pada musim hujan kerana bimbang kejadian tidak diingini.
Katanya, meskipun ada jalan alternatif untuk ke Cameron Highlands atau Ipoh melalui jalan lama kampung Orang Asli, namun laluan itu tetap berisiko.
“Kita berharap pengguna jalan raya melalui Jalan Sungai Koyan ke Cameron Highlands dan terus ke Simpang Pulai, Perak untuk ke Lebuh Raya Utara-Selatan.
“Jalan itu boleh melalui Jalan Gua Musang-Kuala Lipis sebelum memasuki Jalan Sungai Koyan yang lebih selesa dan selamat,” katanya. – K! ONLINE


Polis saman penjaja jalanan selepas teguran diabaikan
Oleh MUHAMAD TARMIZE MOHD NOR

8 Januari 2021, 2:30 pm
TAIPING – Polis Perak menasihatkan orang ramai agar tidak menjalankan perniagaan di kawasan lampu isyarat kerana mendatangkan bahaya kepada diri sendiri dan pengguna jalan raya.
Ketua Polis Daerah Taiping, Asisten Komisioner Osman Mamat berkata, Bahagian Siasatan dan Penguatkuasaan Trafik Ibu Pejabat Polis Daerah (IPD) Taiping telah melakukan pemantauan dan memberikan teguran terhadap penjaja jalanan tersebut sejak bulan Oktober namun tidak diendahkan.
“Susulan beberapa aduan yang dibuat orang awam, kita telah melakukan Op Penjaja Jalanan pada Selasa lalu di dua lokasi persimpangan lampu isyarat sekitar IPD Taiping.
“Setelah nasihat yang diberikan polis tidak dihiraukan, kita bertindak menyaman empat penjaja mengikut Kesalahan 10(A)(1) Jual Barangan/Risalah/Loteri yang boleh didenda sehingga RM2,000,” katanya.
Tambah Osman, pemantauan akan terus dijalankan dari masa ke masa di sekitar lokasi tersebut dan aktiviti tersebut perlu dibendung bagi mengelak kejadian kemalangan yang tidak diingini.
Terdahulu, tular di media sosial beberapa keping gambar berkaitan operasi tersebut yang dimuat naik Polis Daerah Taiping dan mendapat pelbagai reaksi daripada netizen.

Ada netizen yang menyokong tindakan polis dan ada sebahagiannya meminta polis bertolak ansur ketika orang ramai berada dalam keadaan sukar akibat Covid-19. – K! ONLINE


Keputusan peguam terbabit penggubahan wang haram ditunda
Oleh MOHD YUNUS YAKKUB

8 Januari 2021, 2:16 pm
SHAH ALAM – Mahkamah Sesyen di sini menunda keputusan akhir pembelaan yang sepatutnya berlangsung hari ini terhadap seorang peguam yang didakwa atas lapan pertuduhan berkaitan pengubahan wang haram.
Hakim Yang Zaimey Yang Ghazali memutuskan demikian bagi meneliti semula beberapa perkara yang perlu diperjelaskan sebelum menjatuhkan hukuman.
Yang Zaimey menegaskan ini berikutan nilai pertuduhan yang dihadapi tertuduh, Ong Keh Keong,48, melebihi RM5juta berbanding penipuan harga tanah sebelum ini iaitu lebih RM2.25juta
“Kes juga terjadi 2012 sehingga April 2014 dengan pindaan terhadap Akta Pencegahan Pengubahan Wang Haram dan Pencegahan Pembiayaan Keganasan 2001 dipinda pada November 2014.
“Ini bagi memastikan satu keputusan adil dapat dilakukan,” jelasnya.
Mahkamah kemudiannya menetapkan 21 Januari depan sebagai tarikh penyerahan hujahan bertulis bagi pihak pendakwaan dan pembelaan.

Keh Keong mula didakwa pada 2015 lalu atas dua pertuduhan mendepositkan dua keping cek HSBC Bank Malaysia Bhd. berjumlah RM2.35 juta milik Ong Partnership ke dalam akaun Standard Chartered Bank miliknya dan satu pertuduhan mendepositkan cek Standard Chartered Bank berjumlah RM1.5 juta daripada akaunnya ke dalam akaun Public Investment Bank Bhd.
Peguam itu menghadapi empat pertuduhan memindahkan wang berjumlah RM2.65 juta dari akaun Standard Chartered Bank Bhd. miliknya ke dalam satu lagi akaun bank sama miliknya.
Selain itu, tertuduh turut didakwa atas satu lagi pertuduhan memiliki wang berjumlah RM51,795.05 di dalam akaun miliknya.
Kesemua kesalahan didakwa dilakukan di Standard Chartered Bank Berhad, Cawangan No. 18, 20 & 22, Jalan SS21/39, Damansara Utama, Petaling Jaya, antara 18 Julai 2012 hingga 24 April 2014.
Bagi kesemua pertuduhan, Ong didakwa mengikut SubSeksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara maksimum lima tahun atau kedua-duanya, jika sabit kesalahan.
Pendakwaan dikendalikan Timbalan Pendakwa Raya Ahmad Farid Ahmad Kamal dan tertuduh diwakili Peguam S. Surendran. – K!ONLINE


Tiada perarakan Thaipusam di Pulau Pinang tahun ini
Oleh MOHD SYALMIZI HAMID

8 Januari 2021, 2:21 pm
GEORGE TOWN – Buat pertama kalinya, semua acara sempena sambutan perayaan Thaipusam yang akan bermula pada 27 hingga 29 Januari ini di negeri ini dibatalkan bagi mengekang penularan wabak Covid-19.
Pengerusi Lembaga Wakaf Hindu Pulau Pinang (PHEB), Prof. Dr. P. Ramasamy berkata, ia termasuk perarakan dua pedati yang membawa Dewa Murugan iaitu kemuncak kepada sambutan perayaan tersebut.
Beliau yang juga Timbalan Ketua Menteri II berkata, penganut agama Hindu juga tidak dibenarkan menghadiri upacara sembahyang di mana-mana kuil sepanjang tiga hari tersebut sebaliknya melakukan upacara berkenaan di rumah masing-masing.
Menurut beliau, pihak berkuasa juga akan memantau kuil-kuil di sekitar negeri ini pada hari tersebut bagi mengelak dikunjungi penganut agama Hindu sehingga memungkinkan berlakunya kesesakan.
Bagaimanapun, jelas beliau, upacara sembahyang pada tiga hari tersebut akan tetap dilakukan oleh ahli jawatankuasa kuil di dua buah kuil di sini iaitu Kuil Arulmigu Balathandayuthapani, Jalan Kebun Bunga (Kuil Waterfall Hill) dan Kuil Nattukottai Chettiar.
“Keputusan ini dibuat bagi mengekang penularan wabak Covid-19 memandangkan kes tersebut dilihat semakin serius dan membimbangkan ketika ini.

“Keutamaan kita ketika ini adalah bagi mengelak bukan hanya penganut Hindu malah semua rakyat daripada mengunjungi atau berkumpul di kawasan yang sesak seterusnya memutuskan rangkaian jangkitan Covid-19,” katanya pada sidang akhbar di sini hari ini.
Perarakan pedati perak yang berusia lebih 100 tahun dan pedati emas yang baharu adalah kemuncak perayaan tahunan Thaipusam selama tiga hari di negeri ini.
Menurut Ramasamy, penganut agama Hindu bagaimanapun masih boleh melakukan upacara sembahyang di kuil pada hari pertama sambutan perayaan Thaipusam bermula 14 Januari sehingga 26 Januari.
Namun, katanya, upacara itu perlu dilakukan dengan pematuhan prosedur operasi standard (SOP) yang ketat seperti ditetapkan pihak pengurusan kuil bagi mengelak jangkitan Covid-19. – K! ONLINE


Pilihan raya dalam masa terdekat undang risiko kesihatan
Oleh MOHD. HUSNI MOHD. NOOR

8 Januari 2021, 2:39 pm
PUTRAJAYA – Ahli Parlimen Rembau, Khairy Jamaluddin menyifatkan cadangan untuk mengadakan Pilihan Raya Umum dalam tempoh terdekat sebagai satu pendirian yang tidak bertanggungjawab.
Khairy yang juga Menteri Sains, Teknologi dan Inovasi berkata, perkara itu bukan sahaja mencetus kebimbangan rakyat sebaliknya boleh mengundang risiko lebih tinggi kepada penularan wabak Covid-19.
“Sebagai menteri, saya melihat kepada data-data jangkitan dan saya tahu bahawa sekiranya kita adakan pilihan raya, ini akan mengundang risiko yang tinggi kepada kesihatan awam,” katanya pada sidang akhbar hari ini selepas merasmikan Malaysia Grand Challenge di sini hari ini.
Beliau berkata demikian ketika diminta mengulas kenyataan bekas Setiausaha Agung Barisan Nasional (BN), Tan Sri Annuar Musa yang mendakwa akar umbi UMNO tidak bersetuju dengan cadangan pilihan raya dalam masa terdekat.
Khairy Jamaluddin berkata, bukan sahaja akar umbi yang tidak setuju sebaliknya rata-rata rakyat juga menyifatkan kini bukan masa sesuai untuk diadakan pilihan raya tatkala negara sedang berjuang memerangi Covid-19.
Beliau berkata, dalam konteks Malaysia, adalah tidak sesuai untuk membandingkan pelaksanaan pilihan raya dalam tempoh wabak seperti dilaksanakan di New Zealand dan Singapura.

“Saya rasa kita tidak boleh adakan perbandingan dengan negara-negara tersebut kerana skala mereka lebih kecil daripada kita.
“Dari segi pematuhan prosedur operasi standard (SOP) pula, kita terbukti tidak mematuhi SOP terutama ketika Pilihan Raya Negeri (PRN) Sabah baru-baru ini khususnya dalam kalangan ahli politik. -K! ONLINE


Anggota polis maut kemalangan semasa kejar suspek kes pecah kedai
Oleh OTHMAN YAHAYA

8 Januari 2021, 2:27 pm
SUNGAI PETANI – Seorang anggota polis maut selepas terlibat dalam kemalangan semasa mengejar seorang suspek kes pecah kedai berhampiran lampu isyarat di Padang Temusu di sini hari ini.
Dalam kejadian kira-kira pukul 7.30 pagi itu, mangsa, Koperal Mahadir Elis, 38, maut di tempat kejadian akibat kecederaan parah pada kepala.
Kejadian berlaku apabila mangsa yang berlari mengejar suspek dirempuh sebuah motosikal dari arah hadapan.
Ketua Polis Daerah Kuala Muda, Asisten Komisioner Adzli Abu Shah berkata, sebelum kejadian mangsa bersama beberapa anggota dari Balai Polis Sungai Petani menahan tiga suspek kes pecah kedai di Kampung Kepala Bukit dan Sungai Pasir di sini kira-kira pukul 3.45 pagi ini.
“Mangsa bersama pasukan seterusnya ke Padang Temusu pada pukul 7.30 pagi tadi untuk membuat tangkapan terhadap seorang lagi suspek yang masih bebas.
“Sebaik tiba di lokasi, suspek bertindak melarikan diri sebaik sahaja menyedari kehadiran polis dan dikejar anggota terbabit sebelum dia dilanggar motosikal dari arah hadapan,” katanya ketika ditemui di lokasi kejadian di sini hari ini. – K! ONLINE


Guru rugi RM75,000 ditipu ‘kakitangan LHDN’
Oleh SITI NUR MAS ERAH AMRAN

8 Januari 2021, 2:24 pm
SEBERANG PERAI – Seorang guru lelaki di Kepala Batas di sini kerugian wang sebanyak RM75,000 dipercayai ditipu sindiket yang menyamar sebagai pegawai Lembaga Hasil Dalam Negeri (LHDN) semalam.
Mangsa yang berusia 28 tahun sebelum itu menerima panggilan telefon daripada seorang individu yang mendakwa sebagai kakitangan LHDN kira kira pukul 3 petang.
Ketua Polis Daerah Seberang Perai Utara Asisten Komisioner, Noorzainy Mohd. Noor berkata, mangsa dikatakan mempunyai tunggakan cukai syarikat oleh individu yang menghubunginya.
“Panggilan kemudiannya disambungkan kepada ‘pegawai polis’ berpangkat Asisten Komisioner dari Ibu Pejabat Polis Kontinjen (IPK) Pahang yang mendakwa mangsa turut terlibat dengan kes dadah dan penggubalan wang haram.
“Mangsa yang ketakutan mengikuti arahan dan memuat turun aplikasi Bank Negara untuk mengisi maklumat perbankan miliknya.
“Berdasarkan semakan yang dilakukannya, mangsa mendapati wang dalam akaun bank miliknya berkurangan menerusi transaksi yang dipercayai dilakukan menerusi aplikasi terbabit,” katanya kepada pemberita di sini hari ini.

Beliau berkata siasatan lanjut kini dijalankan mengikut Seksyen 420 Kanun Keseksaan kerana menipu. – K! ONLINE


Pendakwaan tarik rayuan, ‘Abang Botak’ kekal didenda RM10,000
Oleh NUZULSHAM SHAMSUDDIN

8 Januari 2021, 2:50 pm
PUTRAJAYA – Seorang lelaki ‘Abang Botak’ yang videonya tular menghentak cermin kereta Perodua Axia menggunakan topi keledar dua tahun lalu, kekal didenda RM10,000 oleh Mahkamah Rayuan di sini hari ini.
Ia berikutan apabila panel tiga hakim yang diketuai oleh Datuk Abdul Karim Abdul Jalil yang bersidang bersama Datuk Lee Swee Seng dan Datuk Supang Lian membatalkan rayuan itu selepas pihak pendakwaan selaku perayu menarik balik rayuan terhadap Danial Abdullah Tan, 33, selaku responden.
Rayuan pihak pendakwaan itu berhubung hukuman Mahkamah Tinggi yang menggantikan hukuman penjara 12 bulan terhadap Danial dengan denda RM10,000.
Terdahulu semasa prosiding, Timbalan Pendakwa Raya, Faizah Mohd. Salleh memaklumkan pihaknya menarik balik rayuan yang difailkan pada 17 November tahun lalu itu terhadap Danial.
Faizah juga turut memaklumkan responden tidak hadir ke mahkamah pada hari ini. Peguam Azura Alias yang mewakili responden tidak mengemukakan sebarang bantahan.
Pada 20 Januari tahun lalu, Mahkamah Tinggi Shah Alam telah mengenakan denda RM10,000 atau 12 bulan penjara terhadap Danial selepas membenarkan rayuan lelaki itu untuk mengetepikan hukuman penjara 12 bulan yang dijatuhkan oleh Mahkamah Majistret Petaling Jaya pada 31 Mei 2019.

Hukuman penjara 12 bulan yang dikenakan terhadap Danial di Mahkamah Majistret Petaling Jaya tersebut selepas dia mengaku bersalah atas pertuduhan yang didakwa ke atasnya.
Mengikut pertuduhan, Danial yang juga bekas pembantu stor didakwa melakukan perbuatan khianat hingga menyebabkan kerosakan pada cermin bahagian hadapan kereta Perodua Axia, milik Siew Chean Voon, 60, dengan menggunakan topi keledar miliknya di Jalan Kasturi, Seksyen 12, Taman Bukit Serdang, Seri Kembangan, di sini pukul 5.30 petang pada 28 Mei 2019. – K!ONLINE


[KEMASKINI] Sriwijaya Air dipercayai terhempas ke dalam laut
Oleh KOSMO!

9 Januari 2021, 8:14 pm
JAKARTA – Satu dentuman kuat dan jeritan kuat meminta tolong dipercayai daripada pesawat Sriwijaya Air SJY-182 didakwa didengari oleh nelayan yang berada di kawasan Kepulauan Seribu.
Ketua Daerah Kepulauan Seribu , Junaedi memberitahu bahawa dia menerima maklumat daripada penduduk temptan berdekatan kawasan terakhir pesawat dijejaki.
Menurut Junaedi, ada nelayan yang melihat pesawat itu terhempas dan mendengar penumpang menjerit meminta tolong.
Nelayan itu juga mendakwa melihat api membakar pesawat yang terhempas.
“Orang kampung mendapat laporan daripada nelayan yang mengatakan mereka mendengar orang menjerit meminta tolong serta ada kebakaran yang berlaku di tengah laut,” kata Junaedi kepada TribunJakarta.com, sebentar tadi.
BACA >> Pesawat Sriwijaya Air SJY-182 hilang selepas terputus hubungan

Junaedi menambah pesawat itu dilaporkan jatuh di sekitar perairan Pulau Male.
Menurut Junaedi, ketika ini pihaknya juga telah mengerahkan pihak berkuasa tempatan untuk memeriksa maklumat tersebut.
“Badan Mencari dan Menyelamat Nasional (Basarnas) juga sudah mengunjungi lokasi tersebut tetapi belum ada laporan lanjut yang diterima,” kata Junaedi.
Terdahulu, sebuah penerbangan Sriwijaya Air yang dalam penerbangan di laluan Jakarta pontianak dilaporkan terputus hubungan dengan menara kawalan empat minit selepas berlepas dari Lapangan Terbang Antarabangsa Bandara Soekarno-Hatta, Cengkareng menuju ke Pontianak. – Agensi


Jazlan tarik sokongan terhadap PN
Oleh ROSLIZA MOHAMED

9 Januari 2021, 8:46 pm
KOTA BHARU Selepas meletak jawatan sebagai Pengerusi Lembaga Minyak Sawit Malaysia (MPOB) minggu lalu, Ahli Parlimen Machang, Datuk Ahmad Jazlan Yaakub hari ini mengumumkan menarik sokongannya terhadap kerajaan Perikatan Nasional (PN).
Beliau yang juga Pengerusi UMNO negeri berkata, keputusan itu dibuat tanpa desakan mana-mana pihak dan tiada kepentingan peribadi, sebaliknya atas dasar memperjuangkan prinsip parti serta maruah Barisan Nasional (BN).
“Maka dengan ini saya mengumumkan menarik diri daripada menyokong kerajaan PN yang dipimpin oleh Tan Sri Muhyiddin Yassin,” katanya pada sidang akhbar khas yang diadakan di sini petang ini.
Penarikan sokongan Ahmad Jazlan menyaksikan kerajaan PN kini mempunyai 110 sokongan Ahli Parlimen, berbanding 108 sokongan diraih Pakatan Harapan (PH).
Pada sidang akhbar sama, Ahmad Jazlan memberitahu, kesemua 12 bahagian UMNO negeri ini kecuali Ketereh turut menyatakan pendirian menarik sokongan terhadap kerajaan PN.
Katanya, semua keputusan dibuat itu adalah muktamad dan surat memaklumkan tindakan pihaknya itu akan diserahkan kepada Presiden UMNO, Datuk Seri Dr. Ahmad Zahid Hamid secepat mungkin.

“Saya sedar dan sekali lagi saya sebut apa yang saya buat ini tidak akan sekalipun menggugat kedudukan kerajaan sedia ada.
“Apatah lagi tidak akan ada Pilihan Raya Umum kerana dengan sokongan 110 berbanding dengan 108, sudah tentulah masih ada majoriti,” katanya.-K! ONLINE


27 kluster masih belum diisytihar tamat di NS
Oleh NOR AINNA HAMZAH

9 Januari 2021, 7:32 pm
SEREMBAN – Orang ramai khususnya di negeri ini dinasihatkan supaya sentiasa mematuhi prosedur operasi standard (SOP) yang ditetapkan bagi mengawal penularan Covid-19.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, sehingga kini terdapat 27 kluster yang masih belum diisytiharkan tamat di negeri ini.
Malah menurutnya, sehingga pukul 12 tengah hari ini, terdapat pertambahan kes bagi empat kluster iaitu kluster Penjara Jalan Harapan dengan penambahan 298 kes baharu menjadikan jumlah keseluruhan 906 kes dan Kluster Ceram penambahan satu kes baharu menjadikan jumlah kesuluruhan 891 kes.
“Manakala, kluster Tasik Utama pula penambahan satu kes baharu menjadikan jumlah kesuluruhan 60 kes dan kluster Jalan Rasah penambahan satu kes baharu menjadikan jumlah kesuluruhan 42 kes.
“Secara keseluruhannya, hari ini terdapat 351 kes baru positif Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan menjadikan jumlah keseluruhan kes sebanyak 8,863 kes,” katanya dalam satu kenyataan di sini hari ini.
Veerapan berkata, dari jumlah kumulatif tersebut, 7,825 kes telah sembuh dan discaj, 1,021 kes yang masih menerima rawatan di wad dan 17 kes telah meninggal dunia.

Menurutnya, terdapat 1,312 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir).
“Bagi pecahan kes baharu harian mengikut daerah pula, daerah Jelebu sebanyak 291 kes, Seremban 52 kes, Port Dickson enam kes dan Rembau, dua kes.-K! ONLINE


93 mangsa masih di PPS di Perak
Oleh MUHAMAD TARMIZE MOHD NOR

9 Januari 2021, 7:13 pm
IPOH – Mangsa banjir di Ipoh terus mencatatkan penurunan apabila seramai 93 penduduk daripada 24 keluarga masih ditempatkan di dua PPS petang ini berbanding 133 mangsa pagi tadi.
Jurucakap Sekretariat Jawatankuasa Pengurusan Banjir Negeri Perak berkata, PPS Dewan Orang Ramai Kampung Tanjong Aur, Bota Kiri di daerah Perak Tengah ditutup pada pukul 1 tengah hari tadi.
“Kini hanya dua PPS di dua daerah masih aktif iaitu di PPS Dewan Majlis Perbandaran Teluk Intan, Hilir Perak melibatkan 77 orang manakala di Hulu Perak kekal 16 mangsa masih kekal ditempatkan di PPS Dewan Orang Ramai Kampung Perah,” katanya. -K! ONLINE


372 individu dikompaun kerana ingkar PKPP
Oleh MOHD. HUSNI MOHD. NOOR

9 Januari 2021, 8:02 pm
PUTRAJAYA – Seramai 372 individu ditahan Polis Diraja Malaysia (PDRM) semalam atas pelbagai kesalahan ingkar Perintah Kawalan Pergerakan Pemulihan (PKPP).
Menteri Kanan (Keselamatan), Datuk Seri Ismail Sabri Yaakob berkata, antara kesalahan ingkar arahan PKPP termasuk aktiviti pusat hiburan (105), gagal menyediakan peralatan merekod butiran pelanggan (95), tidak memakai pelitup muka (93), gagal mematuhi arahan penjarakan fizikal (76) dan lain-lain (tiga).
Beliau berkata, kesemua individu yang ditahan itu dikenakan kompaun.
“Selain itu, Operasi Benteng yang dijalankan semalam turut menahan 26 pendatang asing tanpa izin (PATI) serta merampas sembilan buah kenderaan darat.
“Sebanyak 113 Sekatan Jalan Raya (SJR) turut dilaksanakan semalam,” katanya dalam kenyataan akhbar hari ini.
Sementara itu, Ismail berkata, setakat semalam, seramai 101,158 individu telah pulang ke tanah air melalui pintu masuk sempadan antarabangsa sejak 24 Julai tahun lalu.

Menurutnya, kesemua telah ditempatkan di 80 Hotel dan 17 Institut Latihan Awam (ILA) serta Institut Pengajian Swasta terpilih di seluruh negara.
“Daripada jumlah itu, seramai 8,172 individu sedang menjalani proses kuarantin wajib manakala 540 individu telah dihantar ke hospital untuk rawatan. Seramai 92,446 individu telah dibenarkan pulang,” katanya.-K! ONLINE


[KEMASKINI] Cebisan daging dipercayai milik penumpang Sriwijaya Air ditemui di laut
Oleh KOSMO!

9 Januari 2021, 8:54 pm
JAKARTA – Pasukan Badan Mencari dan Menyelamat Nasional (Basarnas) Indonesia menjumpai cebisan daging yang dipercayai milik penumpang pesawat Sriwijaya Air SJ-182 yang terputus hubungan petang tadi, lapor Tribunnews.com sebentar tadi.
Sebuah kapal peronda daripada Kementerian Informasi Maklumat menjumpai cebisan daging itu di lokasi yang disyaki menjadi tempat pesawat Sriwijaya Air SJ 182 terhempas di Kepulauan Seribu, lewat petang Sabtu.
Kapten kapal, Eko memberitahu dia menerima laporan daripada nelayan yang terdengar satu letupan kuat seperti bunyi kilat lalu bergerak menuju ke lokasi yang didakwa untuk pemeriksaan lanjut.
“Ada sepotong daging ditemui di terapung di atas air, mungkin daripada tubuh manusia,” kata Eko kepada stesen televisyen, TV One.
Selain itu, Eko turut menjumpai kesan bahan bakar pesawat di lokasi dipercayai kapal terbang itu terhempas.
“Ada (kesan) bahan bakar pesawat dilihat di air laut yang mempunyai kedalaman sekitar 15 hingga 16 meter,” katanya.

BACA >> Pesawat Sriwijaya Air hilang selepas terputus hubangan
BACA >> Pesawat Sriwijaya Air dipercayai terhempas ke dalam laut
Terdahulu, sebuah penerbangan Sriwijaya Air yang dalam penerbangan di laluan Jakarta-Pontianak dilaporkan terputus hubungan dengan menara kawalan empat minit selepas berlepas dari Lapangan Terbang Antarabangsa Bandara Soekarno-Hatta, Cengkareng menuju ke Pontianak. – Agensi


Mayat rentung ditemui dalam kebakaran
Oleh AHMAD SHAHERMAN SHAMSURI

9 Januari 2021, 10:36 pm
SEREMBAN – Mayat dipercayai seorang lelaki berusia lingkungan 40an ditemui dalam kejadian kebakaran di sebuah rumah di Peringkat 3, Felda Sendayan, dekat sini, hari ini.
Dalam kejadian berkenaan, sepasukan 17 pegawai dan anggota bomba dari Balai Bomba dan Penyelamat Seremban 2 bergegas ke lokasi kejadian sebaik menerima maklumat pada pukul 1.23 pagi.
Menurut Ketua Balai Bomba Seremban 2, Penolong Kanan Penguasa Bomba Mohd Asree Abd Hamid, kebakaran membabitkan sebuah rumah separuh kekal setingkat yang dianggarkan musnah terbakar sebanyak 90 peratus.
“Bomba mendapat maklumat daripada salah seorang penyewa rumah warganegara Indonesia yang menyatakan terdapat seorang penyewa tempatan berumur 40an berada di dalam bilik hadapan tingkat atas rumah tersebut.
“Mangsa telah ditemui dalam keadaan terbakar di ruang bawah rumah, tertimbus dengan runtuhan lantai kayu tingkat atas rumah tersebut kira-kira 2.40 pagi,” katanya ketika dihubungi di sini hari ini.
Mohd Asree berkata, kebakaran padam sepenuhnya pada pukul 2.50 pagi dan mayat telah diserahkan kepada pihak polis untuk tindakan selanjutnya.

Menurutnya, kediaman berkenaan telah disewakan kepada dua buah keluarga seramai lima orang warganegara Indonesia yang kesemuanya selamat dalam kebakaran berkenaan.
“Manakala, mangsa pula baru menyewa bilik rumah tersebut dan semua butiran diri tidak diperolehi dipercayai terbakar dalam kejadian ini.-K! ONLINE


[KEMASKINI] Presiden Jokowi arahkan operasi pencarian pesawat Sriwijaya Air diperhebat
Oleh KOSMO!

9 Januari 2021, 11:33 pm
JAKARTA – Menteri Pengangkutan Indonesia, Budi Karya Sumadi menyatakan bahawa Presiden Joko Widodo (Jokowi) telah mengarahkannya untuk memaksimumkan usaha pencarian pesawat Sriwijaya Air SJ-182 yang dilaporkan terhempas petang tadi, lapor portal berita Liputan6.com.
Buat masa ini, sejumlah kapal laut telah dikerah ke lokasi yang mana pesawat penerbangan tambang murah terputus hubungan dengan menara kawalan ketika berada di antara Pulau Lancang dan Pulau Laki, Kepulauan Seribu.
“Tuan Presiden memberi arahan untuk memaksimumkan usaha pencarian dan sudah tentu (empat buah) kapal Badan Mencari dan Menyelamat Nasional (Basarnas) serta tiga bot getah dikerah keluar.
“Ada kapal Tentera Laut Indonesia sedia di lokasi pencarian,” kata Budi pada satu sidang akhbar tadi.
Beliau turut menyatakan bimbang dengan nasib menimpa Sriwijaya Air SJ-182 dan berharap operasi pencarian berjalan lancar.
BACA >> Cebisan daging dipercayai milik penumpang Sriwijaya Air ditemui di laut

“Mohon doa dan restu dari semua masyarakat supaya proses mencari dan menyelamat berjalan lancar,” jelasnya.
Beliau menyatakan pesawat itu berlepas dari Lapangan Terbang Bandara Soekarno-Hatta selepas empat minit berlepas dan disahkan terputus hubungan pada pukul 2.40 petang (waktu tempatan).
Mengulas lebih lanjut, Budi memberitahu pesawat berlepas dari Bandar Soekarno Hatta pada pukul 2.36 petang. Pada 2.37 petang, pesawat dibenarkan untuk meningkat ketinggian ke 29,000 kaki (8,839.2 meter).
“Tidak lama kemudian, dalam beberapa saat, SJY-182 hilang dari radar,” jelasnya.
Sriwijaya Air membawa seramai 50 penumpang terdiri daripada 40 orang dewasa, tujuh kanak-kanak dan tiga bayi. Selain itu, pesawat sama membawa 12 anak kapal.
Basarnas masih berusaha mencari punca nahas membabitkan pesawat Sriwijaya Air. – Agensi


37 pengunjung restoran dikompaun
Oleh ZULKIFLI MANZOR

9 Januari 2021, 8:18 pm
PETALING JAYA – Seramai 37 pelanggan sebuah restoran minuman keras tidak berlesen di Seksyen 19 di sini semalam dikenakan kompaun RM1,000 setiap seorang kerana didapati melanggar prosedur operasi standard (SOP) bagi mengekang penularan pandemik Covid-19.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mereka yang dikenakan kompaun terbabit terdiri daripada pelanggan lelaki dan wanita berusia antara 20 hingga 56 tahun.
Menurut beliau, kesemua pelanggan terbabit sedang leka berhibur dan minum arak dalam beberapa bilik di premis tersebut semasa pemeriksaan dilakukan pihak polis.
“Pemeriksaan polis kira-kira pukul 8.50 malam ke atas premis tersebut mendapati terdapat seramai 87 orang termasuk pekerja berada dalam premis berkenaan.
“Pengurus premis itu iaitu seorang lelaki berusia 36 tahun gagal mengemukakan lesen pusat hiburan yang sah dan tidak mempunyai lesen menjual minuman keras ditahan bagi siasatan lanjut,” katanya dalam satu kenyataan media hari ini.
Nik Ezanee berkata, polis turut merampas sebanyak 23 botol arak pelbagai jenama, peralatan audio, enam keping ‘cash bill’, wang tunai RM4,250 dalam pemeriksaan berkenaan.

Menurut beliau, kes disiasat dibawah Seksyen 76 Akta Eksais 1976 dan Seksyen 6 (1) Enakman Hiburan dan Tempat-Tempat Hiburan (EHDTTH) 1998.
Tambah beliau, siasatan turut dilakukan mengikut Seksyen 269 Kanun Keseksaan (Perbuatan Cuai Yang Mungkin Merebakkan Jangkitan Apa-Apa Penyakit Berbahaya Kepada Nyawa).
Katanya, polis Petaling Jaya memberi amaran keras kepada individu yang ingkar arahan Majlis Keselamatan Negara (MKN) supaya tidak berkumpul dan berhibur semasa tempoh Perintah Kawalan Pergerakan Bersyarat (PKPB).
“Tindakan tegas akan diambil terhadap individu yang masih ingkar kepada arahan ini,” katanya. – K! ONLINE


Tidak tahu larangan berkumpul, main banjir punca wanita dikompaun
Oleh YATIMIN ABDULLAH

9 Januari 2021, 10:05 pm
RANTAU PANJANG – Seorang wanita merupakan antara salah seorang daripada 14 individu yang dikompaun selepas dikesan berkumpul beramai-ramai dan bermain banjir di pekan ini semalam.
Wanita itu dikompaun selepas gagal mematuhi prosedur operasi standard (SOP) yang telah ditetapkan oleh kerajaan ketika negara sedang berdepan penularan Covid-19 ketika ini.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, kompaun itu dikeluarkan selepas dia berkumpul secara beramai-ramai, tidak menjaga penjarakan fizikal dan tidak memakai pelitup separuh muka.
“Wanita itu memaklumkan bahawa dia tidak tahu mengenai larangan bermain banjir dan berkumpul beramai-ramai.
“Individu-individu lain yang dikesan bermain banjir turut dikenakan kompaun dalam operasi tersebut dan mereka turut memberikan alasan sama,” katanya ketika dihubungi Kosmo! sebentar tadi.
Menurut Mohamad Roy Suhaimi, kompaun yang dikeluarkan itu pada asalnya bukan kesalahan mereka bermain banjir, namun kegagalan mematuhi SOP.-K! ONLINE


Martabak Pasiah laris pada musim banjir
Oleh MOHD AZLI ADLAN

9 Januari 2021, 6:08 pm
KEMAMAN – Risau doh martabaknya rosak, seorang peniaga pasar malam nekad berniaga di depan rumah adiknya yang masih digenangi banjir sedalam 0.1 meter di Kampung Jaya di sini mulai semalam.
Pencaturan Pasiah Hamzah, 59, berjaya apabila 200 keping martabak jualannya dibeli penduduk yang rata-ratanya kelaparan kerana banyak kedai makan masih tidak dapat beroperasi akibat banjir.
“Sebenarnya saya sepatutnya berniaga martabak di pasar malam pada Khamis lalu tetapi banjir pula.
“Bekalan elektrik pula diputuskan pihak berkuasa atas faktor keselamatan sedangkan doh dan inti martabak sudah disiapkan,” katanya ketika ditemui Kosmo! di sini hari ini.
Dia berkata, dia risau dan inti martabaknya rosak kerana peti sejuk tidak digunakan akibat keputusan bekalan elektrik sebelum adik perempuannya, Zaleha, 52, menawarkan agar berniaga di hadapan rumahnya di Kampung Jaya.
Jelasnya, dia tidak dapat berniaga di rumahnya di Taman Mawar kerana taman perumahan itu masih ditenggelami banjir setinggi semeter.

“Alhamdulillah sambutan terhadap martabak yang berharga RM3.50 sekeping sangat menggalakkan sampaikan saya dan anak lelaki, Aniq Shazwan Abu Bakar, 25, yang membantu tidak menang tangan,” katanya. – K! ONLINE


2,451 kes, lima kematian baharu
Oleh SITI A'ISYAH SUKAIMI

9 Januari 2021, 6:55 pm
PUTRAJAYA – Sebanyak 2,451 kes baharu dilaporkan hari ini menjadikan jumlah kes positif Covid-19 di negara ini sebanyak 133,559 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, jumlah kes aktif kebolehjangkitan Covid-19 pula mencatatkan sebanyak 26,185 kes.
Menurutnya, daripada jumlah kes hari ini, sebanyak lima kes import mendapat jangkitan dari luar negara manakala, sebanyak 2,446 kes penularan tempatan.
“Kes sembuh merekodkan sebanyak 1,401 kes dan jumlah kumulatif kes pulih sepenuhnya daripada Covid-19 sebanyak 106,832 kes.
“Sebanyak lima kes kematian dilaporkan menjadikan jumlah kes kematian Covid-19 di Malaysia sebanyak 542 kes,” katanya dalam satu kenyataan akhbar di sini hari ini.
Ujarnya, terdapat 177 kes positif sedang dirawat di Unit Rawatan Rapi dengan 82 kes memerlukan bantuan pernafasan. -K!ONLINE


Ford Ranger tenggelam ketika cuba redah banjir
Oleh NIK NUR IZZATUL HAZWANI NIK ADNAN

9 Januari 2021, 5:55 pm
KEMAMAN – Sepasang suami isteri dan abangnya berdepan detik cemas apabila terperangkap hampir 30 minit di atas bumbung kenderaan pacuan empat roda, Ford Rangers yang dihanyutkan arus banjir di Kampung Batu 10 berhampiran susur keluar Plaza Tol Chukai, Lebuhraya Pantai Timur 2 (LPT 2) di sini hari ini.
Dalam kejadian pada pukul 10.30 pagi itu, kesemua mangsa berusia 20-an hingga 40-an diselamatkan sepasukan anggota bomba.
Salah seorang mangsa yang tidak enggan dikenali berkata, kesemua mereka dalam perjalanan dari Kuantan, Pahang ke Kampung Mak Chili untuk pulang membersihkan rumah mereka yang terjejas banjir sebelum ini.
“Kami ambil keputusan pulang ke rumah dimaklumkan banjir mulai surut. Begitupun, sebaik tiba di jalan terlibat, air masih ada.
“Enjin kenderaan kami naiki tiba-tiba mati ketika cuba meredah jalan yang ditenggelami air itu. Saya sempat buka cermin tingkap kenderaan sebelum kami semua menyelamatkan diri dengan naik ke atas bumbung,” katanya ketika ditemui Kosmo! di lokasi kejadian di sini hari ini.
Sementara itu, Ketua Polis Daerah Kemaman Supritenden Hanyan Ramlan berkata, laluan yang dilalui ketiga-tiga mangsa sebenarnya masih ditutup untuk semua kenderaan.

“Tindakan mereka tetap mengharung jalan yang masih ditenggelami banjir itu menyebabkan kenderaan pacuan empat roda, Ford Rangers itu rosak dan tenggelam.
“Mujur kesemua mangsa yang sempat memanjat bumbung kenderaan dapat diselamatkan sepasukan anggota bomba yang mengambil masa 15 minit untuk melakukan operasi menyelamat,” katanya. – K! ONLINE


Pesawat Sriwijaya hilang selepas terputus hubungan
Oleh KOSMO!

9 Januari 2021, 7:09 pm
JAKARTA – Sebuah penerbangan Sriwijaya Air yang dalam penerbangan di laluan Jakarta-Pontianak dilaporkan terputus hubungan dengan menara kawalan empat minit selepas berlepas dari Bandara Soekarno-Hatta, Cengkareng.
Laporan awal mengatakan pesawat Sriwijaya Air itu terputus hubungan di sekitar Pulau Lancang, Kepulauan Seribu.
Jurucakap Kementerian Informasi, Adita Irawati mengesahkan perkara tersebut.
“Pesawat jenis Boeing B737-500 milik Sriwijaya Air yang berlepas dari Jakarta menuju ke Pontianak telah terputus hubungan.
“Hubungan terakhir dibuat pada pukul 2.40 petang (waktu tempatan),” kata Adita kepada Kompas.com, hari ini.
BACA >> Pesawat Sriwijaya Air dipercayai terhempas ke dalam laut

Adita berkata, ketika ini proses siasatan masih dijalankan dan pihaknya juga sedang bekerjasama dengan Badan Mencari dan Menyelamat Nasional (Basarnas) dan Jawatankuasa Keselamatan Pengangkutan Nasional (KNKT).
“Sebarang perkembangan lanjut akan dimaklumkan kemudian,” kata Adita.
Berdasarkan maklumat sementara yang dikumpulkan oleh portal SINDOnews, pesawat itu membawa penumpang yang terdiri daripada 53 penumpang dewasa, lima kanak-kanak dan seorang bayi. – Agensi
Artikel berkaitan nahas Sriwijaya Air
BACA>> Beg mayat korban Sriwijaya Air tiba di Jakarta
BACA>> Boeing pantau nahas Sriwijaya Air
BACA>> Raja Salman ucap takziah
BACA>> Jaket keselamatan penumpang ditemui
BACA>> Menteri, Panglima TNI sertai operasi pencarian
BACA>> Cebisan daging dipercayai milik penumpang Sriwijaya Air dijumpai
BACA>> Presiden Jokowi arah pencarian diperhebat
BACA>> Pesawat Sriwijaya Air dipercayai terhempas
BACA>> Sriwijaya Air hilang, terputus hubungan


Bayi meninggal di rumah pengasuh
Oleh SITI A'ISYAH SUKAIMI

9 Januari 2021, 6:50 pm
PUTRAJAYA – Seorang bayi lelaki berusia kira-kira empat bulan meninggal dunia di rumah pengasuhnya di Presint 9, di sini dalam satu kejadian semalam.
Ketua Polis Daerah Putrajaya, Asisten Komisioner Mohd. Fadzil Ali berkata, pihaknya menerima laporan pukul 8.45 malam tadi dan siasatan awal mendapati, bayi itu di bawah jagaan seorang pengasuh wanita berusia 48 tahun yang menjaganya kira-kira dua minggu.
Menurutnya, pengasuh tersebut memaklumkan bayi itu mengalami demam dan selesema semasa dihantar ke rumahnya.
“Apabila bayi tersebut tidak bangun dari tidur ketika dikejutkan, pengasuhnya terus menghubungi ibu bayi dan pihak hospital.
“Mayat bayi dibawa ke Hospital Putrajaya untuk bedah siasat manakala, hasil ujian saringan Covid-19 ke atas bayi tersebut adalah negatif,” katanya dalam satu kenyataan di sini hari ini.
Beliau berkata, tiada kesan pada luaran bayi tersebut dan kes diklasifikasikan sebagai mati mengejut (SDR) sehingga laporan keputusan bedah siasat diperolehi.

“Orang ramai yang mempunyai sebarang maklumat boleh menyalurkannya dengan menghubungi Hotline Polis Kuala Lumpur di talian 03-2115 9999 atau mana-mana Balai Polis yang berdekatan,” katanya.-K!ONLINE


ATM patahkan cubaan seludup 548 ekor murai batu
Oleh MOHAMAD FAIZAL HASHIM

9 Januari 2021, 7:08 pm
JOHOR BAHRU – Satu cubaan untuk menyeludup burung Murai Batu ke luar negara menggunakan jalan laut berjaya dipatahkan oleh pasukan Angkatan Tentera Malaysia (ATM) di Pos Tanjung Sepang, Pengerang dekat sini hari ini.
Pengarah Jabatan Perlindungan Hidupan Liar dan Taman Negara (Perhilitan) Johor, Salman Saaban berkata, sebanyak 548 ekor burung Murai Batu telah diserahkan kepada pihaknya di Pejabat Perhilitan Daerah Bandar Penawar.
Katanya, kesemua burung tersebut ditemui kira-kira pukul 3 pagi di dalam 49 bakul plastik ketika pihak ATM sedang melakukan Op Benteng di kawasan perairan negara.
“Melalui rondaan yang dilakukan di kawasan pesisir Pantai Sungai Rengit, pihak ATM telah menemui bakul-bakul mengandungi burung Murai Batu yang diletakkan di kawasan pantai.
“Kita percaya burung Murai Batu ini cuba diseludup keluar ke negara Indonesia kerana ia mendapat permintaan yang tinggi di negara republik itu.
“Ini adalah rampasan yang terbesar pernah dilakukan di Perhilitan Johor membabitkan kegiatan penyeludupan burung ke negara jiran,” katanya ketika dihubungi hari ini.

Salman berkata, harga pasaran bagi burung Murai Batu ini adalah antara RM200 hingga RM400 seekor bagi kualiti yang biasa.
Katanya, burung Murai Batu ini juga boleh dijual hingga mencecah RM2,000 seekor bergantung kepada kecantikan serta kemerduan suaranya.
“Laporan polis telah dibuat dan kes akan disiasat di bawah Akta Pemuliharaan Hidupan Liar 2010 [ Akta 716],” katanya.
Tambahnya, populasi burung Murai Batu itu dianggarkan 13.9 juta dan boleh ditemui di beberapa negara antaranya di Bangladesh, Bhutan, Kemboja, China dan India.-K! ONLINE


Helikopter hantar makanan ke Ulu Tembeling
Oleh KOSMO!

9 Januari 2021, 6:36 pm
JERANTUT – Tiga buah helikopter digunakan untuk menghantar 1,160 bungkusan makanan ke kawasan pedalaman Ulu Tembeling, di sini hari ini.
Pengerusi Jawatankuasa Hal Ehwal Felda, Koperasi dan Hal Ehwal Pengguna Negeri, Datuk Nazri Ngah berkata, beliau yang mengetuai misi menghantar bantuan menggunakan dua buah helikopter milik Bomba dan Penyelamat Malaysia serta satu milik Tentera Udara Diraja Malaysia (TUDM).
“Kita amat prihatin dengan nasib penduduk di kawasan Ulu Tembeling yang terputus bekalan makanan ekoran banjir yang melanda daerah ini.
“Kita terputus hubungan dengan mereka kerana semua laluan tidak boleh digunakan akibat banjir dan hanya pengangkutan udara boleh sampai ke sana,” katanya.
Turut mengiringi beliau ialah Setiausaha Kerajaan Negeri Pahang, Datuk Seri Dr. Sallehuddin Ishak dan Pegawai Daerah, Khairun Nissa Aris.
Beliau mengucapkan jutaan terima kasih kepada pihak bomba dan TUDM kerana memberi kerjasama untuk menghantar bekalan makanan kepada penduduk yang terputus hubungan.

“Saya harap bekalan makanan ini digunakan sebaik mungkin kerana kita tidak tahu bila banjir ini akan pulih sepenuhnya,” ujarnya.
Dalam perkembangan lain, beliau turut menyewa sebuah helikopter untuk menghantar bekalan makanan di Kampung Bukit Nikmat dan kawasan Tembeling Tengah semalam. -K! ONLINE


Shukri Yahaya negatif Covid-19
Oleh SAIRUL ZAMRI MISRANI

9 Januari 2021, 6:14 pm
PETALING JAYA – Pelakon Shukri Yahaya memaklumkan dirinya negatif Covid-19 susulan ahli keluarganya yang disahkan positif virus tersebut sejak Ahad lalu.
Menerusi hantaran yang dimuat naik di InstaStory miliknya, Shukri memberitahu ahli keluarga terdekat termasuk kakak sulung, adik perempuan, adik ipar lelaki dan anak saudaranya positif dan ada hadir ke sebuah majlis sambutan ulang tahun hujung minggu lalu.
“Benda ni dari Sabtu hari tu. Kami buat kuarantin sendiri dan swab test (ujian calitan) kelmarin. Semalam saya dapat result (keputusan) yang saya negatif.
“Mungkin Allah bagi negatif sebab untuk saya jaga keluarga saya. Terima kasih pada semua yang mendoakan. Terima kasih sangat. Alhamdulillah,” ujarnya menerusi beberapa keratan video InstaStory tersebut.
Tambah pelakon drama 7 Hari Mencintaiku itu, dia langsung tiada direct contact (hubungan terus) dengan ahli keluarga tersebut ekoran dirinya yang mempunyai urusan kerja luar pada masa itu.
Shukri atau nama sebenarnya Mohd Shukri Yahaya, 33, memberitahu, sebaik sahaja dia mengetahui berita akan kakak sulungnya itu, dia terus ambil keputusan untuk menjalani kuarantin kendiri di rumah selama 14 hari. – K! ONLINE


RM5.3 juta untuk baiki jalan Lojing
Oleh AIMUNI TUAN LAH

9 Januari 2021, 6:20 pm
GUA MUSANG – Jabatan Kerja Raya menganggarkan kos sebanyak RM5.3 juta diperlukan bagi kerja-kerja membaik pulih jalan di Kilometer 92, Jalan Gua Musang-Lojing yang terjejas akibat tanah runtuh dan banjir lumpur Ahad lalu.
Ketua Pengarahnya, Datuk Mohamad Zulkefly Sulaiman berkata, kos itu diperlukan segera untuk kerja baik pulih kritikal di sepanjang laluan berkenaan terutamanya bagi menyelesaikan masalah laluan terputus dan rosak yang boleh mengancam keselamatan pengguna.
Katanya, kerosakan itu memerlukan pembaikan menyeluruh dan bergantung kepada cuaca untuk menyiapkannya.
“Setakat ini, Tanah Tinggi Lojing masih hujan dan kita mengesan runtuhan baru di kawasan kejadian menyebabkan tidak dapat lakukan kerja-kerja pembinaan jalan.
“Paling utama ketika ini adalah untuk kita membuat dahulu laluan sementara bagi kemudahan pengguna jalan raya dari Gua Musang untuk ke Cameron Highlands atau Ipoh, Perak,” katanya selepas melawat lokasi jalan yang rosak akibat kejadian tanah runtuh dan banjir lumpur di Tanah Tinggi Lojing di sini hari ini.-K! ONLINE


ADUN Nenggiri, Ketua Pemuda UMNO Gua Musang positif Covid-19
Oleh AIMUNI TUAN LAH

9 Januari 2021, 6:42 pm
GUA MUSANG – Ahli Dewan Undangan Negeri (ADUN) Nenggiri, Ab. Aziz Yusoff bersama Ketua Pemuda UMNO Gua Musang, Mohd. Azmawi Fikri Abdul Ghani disahkan positif Covid-19.
Merujuk hantaran di Facebook Mohd. Azmawi Fikri, beliau mengesahkan dirinya positif Covid-19.
Mohd. Azmawi Fikri memohon maaf atas segala kesulitan yang berlaku.
Katanya, dia memohon doa supaya diberi kesembuhan dan kekuatan untuk menempuhi dugaan.
“Saya mohon maaf di atas kekhilafan. Semoga Allah permudahkan segalanya.
“Saya berdoa supaya semua terhindar daripada sebarang kemudaratan,” katanya.

Mohd. Azmawi Fikri terbabit dengan beberapa program pada Rabu lalu bersama Ahli Dewan Undangan Negeri (ADUN) Nenggiri, Ab. Aziz Yusoff membantu penduduk yang terlibat dengan bencana banjir di Kampung Jeram Tekoh, Kampung Bertam Baru dan Kampung Pasir Tumbuh di sini.
Difahamkan beliau bersama Ab. Aziz telah ke Hospital Kuala Krai bagi menjalani rawatan dan kuarantin hari ini.
Sementara itu, ADUN Galas, Mohd. Syahbuddin Hashim berkata, dia bersama ADUN Paloh, Amran Arifin telah selesai menjalani ujian saringan Covid-19 hari ini.
Katanya, mereka berdua juga merupakan kontak rapat dan akan menjalani kuarantin di rumah masing-masing.-K! ONLINE


Mayat lelaki hilang di laut dijumpai
Oleh ALICIA JOHNY KUEH

9 Januari 2021, 5:18 pm
KUCHING – Mayat seorang lelaki yang hilang di perairan Santubong sejak Ahad lalu telah dijumpai di kawasan pantai Kampung Trombol di sini, hari ini.
Menurut Pusat Gerakan Operasi (PGO) Bomba Sarawak, mayat mangsa telah dijumpai terdampar di kawasan pantai oleh orang kampung lebih kurang pukul 6.20 pagi.
“Dengan penemuan mayat mangsa, operasi mencari dan menyelamat (SAR) mangsa hari keenam ditamatkan pada pukul 10 pagi,” katanya dalam satu kenyataan hari ini.
Mangsa yang dikenali sebagai Samsudin Beden, 59, dipercayai telah keluar dari rumah sekitar pukul 5.50 pagi untuk menghantar bot dari Santubong ke Kampung Lundu pada Ahad lalu, namun mangsa dilaporkan tidak pernah sampai ke destinasi dan gagal dihubungi.
Orang kampung telah melakukan pencarian awal di sekitar Kuala Lundu sebelum membuat panggilan kecemasan pada pukul 9.25 malam pada hari kejadian.
Pada hari pertama operasi SAR (4 Jan), pasukan SAR telah menjumpai bot milik mangsa dalam keadaan terdampar di kawasan belakang Damai Golf Club sekitar pukul 1 petang dan objek berwarna oren dipercayai tong ikan yang hanyut berdekatan pokok nipah sekitar pukul 3.30 petang.

Turut dijumpai di sekitar kawasan pencarian adalah beg dipercayai milik mangsa.-K! ONLINE


Perlaksanaan PRU-15 tolak kepentingan rakyat
Oleh DIYANATUL ATIQAH ZAKARYA

9 Januari 2021, 5:10 pm
ALOR GAJAH – Tindakan segelintir pemimpin tertinggi negara mendesak agar Pilihan Raya Umum Ke-15 (PRU-15) diadakan dalam tempoh terdekat secara terang-terangan menunjukkan kepentingan rakyat telah diketepikan.
Ahli Majlis Pimpinan Tertinggi (MPT) Bersatu, Datuk Seri Mohd. Redzuan Md. Yusof berkata, isu pilihan raya tidak sepatutnya dibahaskan di saat rakyat bergelut dalam memerangi Covid-19 dan bencana lain.
Katanya, tindakan segelintir pemimpin yang mendesak untuk pilihan raya diadakan hanya menunjukkan sikap mementingkan diri, sekali gus mengetepikan kepentingan rakyat.
“Pemimpin perlu menstabilkan urus tadbir negara khususnya dalam memerangi Covid-19 dan bencana banjir dan bukannya berbahas untuk mengadakan pilihan raya.
“Segelintir mereka (pemimpin) yang mahu pilihan raya segera diadakan adalah kerana mahu melepaskan diri dari tindakan undang-undang, namun ia akan tetap dilaksanakan,” katanya.
Beliau berkata demikian pada sidang akhbar selepas Majlis Khatan Perdana 5.0 “Etno-Sains Bertanjak” di Anggerik Malaysia, di sini, hari ini.

Mengulas lanjut beliau berkata, sekiranya pilihan raya terus dipolitikkan, negara ini akan terus tersekat pada kedudukan semasa dan tidak akan maju.
“Kalau mereka politikkan hal ini (pilihan raya), susahlah (negara) nak maju ke depan sebab kita dah nampak pada hari ini orang (rakyat) melihat di sekeliling kita,” katanya. -K! ONLINE


Peningkatan paras air Tasik Banding terkawal
Oleh ASLIZA MUSA

9 Januari 2021, 4:59 pm
GERIK – Paras air di Tasik Banding berada pada tahap terkawal meskipun berlaku limpahan air di kawasan Hentian Royal Belum di sini seperti yang tular di media sosial.
Gambar tular yang menunjukkan kawasan tempat letak kereta di hentian yang terletak bersebelahan tasik itu dinaiki air dengan beberapa buah kenderaan tenggelam di bahagian tayar, menimbulkan kebimbangan penduduk setempat.
Bagaimanapun difahamkan, limpahan air sejak kelmarin itu tidak menjejaskan orang ramai dan operasi Rumah Bot Tasik Banding.
Ketua Polis Daerah Gerik, Superintenden Zulkifli Mahmood berkata, pemantauan yang dilakukan pihaknya mendapati keadaan air di hentian tersebut berada pada tahap selamat.
Namun katanya, orang ramai terutama penduduk setempat tetap diingatkan agar berhati-hati bagi menjaga keselamatan diri dan keluarga.
“Saya telah meninjau Kampung Luat di Lenggong dan penempatan penduduk berhampiran kawasan itu. Didapati rumah mereka berada di kawasan tinggi daripada sungai.

“Bagaimanapun, kita minta mereka berhati-hati. Jika ada apa-apa berkaitan keadaan di luar jangka, pihak Tenaga Nasional Berhad (TNB) akan maklumkan segera kepada polis,” katanya di sini. -K! ONLINE


Warga emas tinggal bersendirian meninggal dunia atas kerusi
Oleh KHAIRUL MOHD. ALI

9 Januari 2021, 5:22 pm
JOHOR BAHRU – Seorang lelaki warga emas yang tinggal bersendirian ditemui meninggal dunia di dalam rumahnya di Flat Seroja Indah, Jalan Seroja Indah, Tampoi dekat sini hari ini.
Komander Operasi, Pegawai Bomba Kanan II, Mohd. Haizrul Rahmat berkata, pihaknya menerima panggilan berhubung kejadian itu pada pukul 10.22 pagi.
Ujarnya, sehubungan itu seramai empat anggota beserta dua jentera dari Balai Bomba dan Penyelamat Larkin dikejar ke lokasi kejadian.
“Setibanya di lokasi, anggota terus bertindak membuka pintu kunci rumah mangsa yang terkunci dengan menggunakan peralatan khas.
“Sejurus dibuka, mangsa ditemui tersandar dan tidak sedarkan diri di sebuah kerusi di kawasan ruang tamu kediamannya,” katanya dalam satu kenyataan, di sini hari ini.
Tambah beliau, selepas pemeriksaan dibuat, mangsa dipercayai telah meninggal dunia beberapa hari dan diserahkan kepada polis untuk tindakan lanjut.

Difahamkan kejadian itu disedari jirannya selepas mangsa tidak memberi respon ketika dipanggil dari luar rumah.-K! ONLINE


Diugut bunuh, simbah asid gara-gara watak Jeannie
Oleh SAIRUL ZAMRI MISRANI

9 Januari 2021, 4:25 pm
PETALING JAYA – Pelakon Jasmine Suraya mendedahkan banyak menerima ugutan bunuh, disimbah asid selain dimaki hamun dengan kata-kata kesat gara-gara watak Jeannie yang dijayakan menerusi drama bersiri Bidadari Salju.
Jasmine atau nama sebenarnya Jasmine Suraya Chin, 32, memberitahu, dia menerima mesej langsung (DM) menerusi Instagramnyahampir setiap hari sepanjang drama yang menghiasi slot Akasia TV3 tersebut bersiaran.
“Saya sebenarnya sudah jangka perkara seperti ini akan berlaku, tapi tidaklah sampai diugut untuk dibunuh dan disimbah asid.
“Paling takut dan mengerikan, ada juga yang DM nak korek kedua-dua biji mata saya disebabkan benci yang membuak-buak terhadap watak Jeannie,” katanya kepada Kosmo! Online.

Jasmine menerima ugutan bunuh dan simbah asid daripada segelintir netizen yang emosi dengan watak Jeannie lakonannya.
Menurut Jasmine yang popular menerusi drama Adellea Sofia, dia turut tidak terlepas menerima DM berbaur ugutan daripada pengikut di negara seberang, Indonesia yang baik berang dengan watak perempuan perampas kekasih orang bernama Jeannie tersebut.
“Bagi saya, isu seperti ini malas untuk diperbesar-besarkan, cuma tipulah kalau langsung tidak ada rasa takut dan risau dengan ugutan yang diberi.

“Saya sendiri pun ambil pendekatan untuk tidak membalas komen-komen dan DM yang diberikan. Mana yang positif saja saya layan, yang negatif saya tolak ketepi dan biarkan,” ujarnya.
Tambah wanita kehahiran Kuching, Sarawak itu, sebagai pelakon yang diberi tanggungjawab untuk membawakan watak antagonis, dia perlu menyampaikan dengan cara yang terbaik dan terpulang kepada khalayak untuk membuat penilaian.
Dalam perkembangan lain, Jasmine kini sedang sibuk menjalani penggambaran bagi sebuah drama terbaharu berjudul PA Lelaki Kerek gandingan bersama pelakon Johan Ashari, Syafie Naswip dan Datuk Adi Putra. – K! ONLINE


MBI respon segera aduan jalan rosak
Oleh ZAKI SALLEH

9 Januari 2021, 5:27 pm
IPOH – Sebarang aduan berhubung jalan rosak atau berlubang di bandar ini yang dilaporkan akan diselesaikan dalam tempoh 24 jam setelah diterima oleh Majlis Bandaraya Ipoh (MBI).
Menerusi Sistem Maklumat Rekod Jalan Raya (Marris), MBI sendiri mengeluarkan kos tambahan bagi menyelesaikan aduan-aduan diterima.
Datuk Bandar Ipoh, Datuk Rumaizi Baharin berkata, komitmen itu diperkukuh menerusi peruntukan tambahan berjumlah RM200,000 yang disediakan bagi pelaksanaan kerja-kerja penampalan.
Menurut beliau, walaupun syarikat konsesi telah dilantik bagi melaksanakan kerja-kerja tersebut tetapi MBI tetap memikul tanggungjawab dengan menyediakan kos tambahan.
“Apabila tiba musim hujan, kita akui memang akan berlaku banyak kerosakan dan jalan-jalan yang berlubang.
“Sebab itu kita mengarahkan pemantauan dibuat termasuk respon pada laporan untuk diselesaikan dalam tempoh 24 jam,” katanya pada sidang akhbar program Komuniti Gaya Hidup Sihat dan Penanaman Pokok di Padang Taman Rishah Indah di sini hari ini.

Mengulas lanjut kata Rumaizi, peruntukan tambahan disediakan itu akan ditambah berdasarkan keperluan bergantung situasi semasa.
“Proses (kerja baiki jalan berlubang) ini sentiasa berterusan, hari ini kita tutup, esok jadi di tempat lain pula.
“Jadi untuk sementara ini kita sediakan RM200,000, jika terdapat banyak lagi aduan, maka akan ditambah,” katanya.-K! ONLINE


Tangan pekerja cedera tersepit mesin pengisar
Oleh MOHD SYALMIZI HAMID

9 Januari 2021, 5:06 pm
SEBERANG PERAI – Seorang pekerja sebuah kilang di Kawasan Perindustrian Bukit Minyak, Bukit Mertajam di sini cedera pada pergelangan tangan kanan selepas tersepit pada sebuah mesin pengisar hari ini.
Kejadian kira-kira pukul 10.30 pagi itu dikatakan berlaku ketika lelaki berusia 30 tahun itu sedang bekerja.
Jurucakap Jabatan Bomba dan Penyelamat negeri berkata, pihaknya yang sampai di lokasi kejadian mendapati tangan seorang pekerja telah tersepit pada sebuah mesin pengisar semasa mengendalikan mesin tersebut.
“Bomba mengeluarkan tangan mangsa menggunakan peralatan khas menyelamat.
“Mangsa yang tersepit berjaya dikeluarkan pada pukul 11.47 pagi dan dia yang cedera pada tangan kanan diserahkan kepada ambulan Angkatan Pertahanan Awam (APM),” katanya kepada pemberita hari ini.
Operasi itu digerakkan oleh Balai Bomba dan Penyelamat Bandar Perda. – K! ONLINE


Isteri maut, suami cedera parah
Oleh ZAKKINA WATI AHMAD TARMIZI

9 Januari 2021, 5:47 pm
SEREMBAN – Seorang wanita maut selepas motorsikal jenis Yamaha YZ150 yang diboncengnya bersama suami terbabas selepas melanggar sebatang pokok di Jalan Senawang berdekatan Sekolah Tinggi Islam As Sofa (STIAS) Senawang dekat sini hari ini.
Dalam kejadian pukul 1.40 petang tadi, mangsa yang maut dikenali sebagai Nor Hidayah Mohd. Jalan, 36, dikatakan dalam perjalanan bersama suaminya, Mohd. Hashim Abdul Rahman menziarah ibu mertuanya yang meninggal dunia di Kuala Pilah.
Pegawai Operasi Balai Bomba Senawang, Zainurin Sarip berkata, pihaknya menerima panggilan daripada orang awam pada 1.40 petang dan tiba dilokasi enam minit kemudian.
“Pihak bomba tiba dilokasi kejadian dan mendapati mangsa maut ditempat kejadian manakala suaminya yang juga seorang anggota polis berpangkat sarjan cedera parah akibat jatuh ke dalam longkang berdekatan lokasi kejadian.
“Pasangan suami isteri tersebut dikatakan dalam perjalanan dari Shah Alam, Selangor” katanya ketika dihubungi di sini hari ini.
Menurutnya, Mohd. Hashim dikatakan cuba mengelak sebuah kenderaan yang masuk ke simpang kiri tanpa memberi isyarat.

Seramai lapan anggota dari Balai Bomba Senawang bersama sebuah jentera Fire Rescue Team (FRT) dan van Unit Bantuan Perkhidmatan Kecemasan (EMRS) dihantar ke tempat kejadian.
“Mayat mangsa telah diserahkan kepada pihak polis yang kemudian dihantar ke Hospital Tuanku Ja’afar (HTJ) untuk urusan selanjutnya,” katanya.-K! ONLINE


Cef dipenjara tikam lelaki tenung teman wanita
Oleh KOSMO!

9 Januari 2021, 4:19 pm
LONDON – Seorang cef dijatuhi hukuman penjara tiga tahun sembilan bulan oleh Mahkamah Inner London Crown kelmarin selepas dia didapati bersalah menikam seorang lelaki, lapor akhbar Daily Star.
Fabio Montoya, 27, dijatuhi hukuman selepas mengaku bersalah menikam plaintif, Diego Olave di leher menggunakan pisau stik dalam satu kejadian pada 27 September tahun lalu.
Pendakwa raya, Gareth Munday berkata, Montoya didakwa melakukan perbuatan itu akibat berang Olave merenung teman wanitanya semasa mereka sedang menikmati makan tengah hari di sebuah restoran.
“Olave didapati merenung teman wanita Montoya sebelum defendan menyuruh plaintif supaya berhenti berbuat demikian.
“Plaintif kemudian mengeluarkan kata-kata kesat terhadap defendan dan teman wanitanya sebelum diminta untuk keluar dari restoran berkenaan,” katanya.
Mahkamah diberitahu, ketika diiringi keluar dari restoran, Olave sempat menggelar teman wanita Montoya sebagai pelacur dalam bahasa Sepanyol.

Munday berkata, akibat berang dengan tindakan Olave, Montoya mengambil pisau stik yang ada di atas mejanya lalu menikam plaintif.
“Selepas menikam leher plaintif, defendan menoreh muka Olave bertujuan untuk menyebabkan kecacatan,” ujarnya.
Mahkamah diberitahu, Montoya kembali ke restoran untuk meminta maaf kepada pekerja di situ dan memulangkan pisau yang digunakan serta membayar bil makanan yang dipesannya pada hari kejadian.
Defendan ditahan pada bulan lalu dan mengaku menyerang plaintif semasa disoal siasat polis. – Agensi


Jaga SOP, Che Ta elak bergambar rapat dengan peminat
Oleh NUR EMIRA SAIZALI

9 Januari 2021, 4:37 pm
PETALING JAYA – Risau dijangkiti Covid-19, pelakon terkenal Rozita Che Wan mengakui terpaksa menolak permintaan peminat yang mahu bergambar dalam keadaan bersentuhan dengannya.
Menurut Che Ta atau nama sebenarnya Rozita Abu Bakar, dia terpaksa menegur peminat yang mahu bergambar dengannya tetapi tidak menjaga penjarakan fizikal.
“Saya bukan tidak mahu bergambar tetapi bila mereka sudah lupa tentang penjarakan fizikal, memang saya akan terus tegur supaya menjaga jarak.
“Mereka kata, kadang-kala memang terlupa. Risau kalau terus main pegang-pegang sebab kes positif pun semakin meningkat,” katanya kepada Kosmo! Online selepas majlis pelantikannya sebagai duta produk kecantikan Mylea.
Ujar pelakon drama Lelaki Lingkungan Cinta itu lagi, dia juga mengehadkan masa berada di luar rumah kecuali untuk urusan penting dan kerja.
“Saya tidak akan keluar rumah jika tiada urusan penting. Saya juga pesan perkara yang sama kepada anak-anak supaya jangan kerap berada di luar jika tiada urusan. Aisyah juga memang duduk di rumah sahaja ketika ini.

“Selain itu, saya juga terpaksa menolak mana-mana undangan majlis perkahwinan sebab risau berkumpul di tempat orang ramai,” ujarnya. – K! ONLINE


Fokus banjir, Covid-19 bukan PRU-15
Oleh MOHD SHARKAWI LONDING

9 Januari 2021, 4:04 pm
JOHOR BAHRU – Kerajaan disarankan agar memberi fokus dalam menangani masalah banjir dan penularan Covid-19 terlebih dahulu sebelum melaksanakan Pilihan Raya Umum Ke-15 (PRU-15) dalam masa terdekat.
Menteri Kesihatan, Datuk Seri Dr. Adham Baba berkata, kerajaan perlu memastikan kedua-dua isu tersebut ditangani terlebih dahulu sebelum melihat keperluan mengadakan pilihan raya.
Menurutnya, satu tinjauan pendapat dalam kalangan masyarakat perlu diadakan sama ada perlu atau tidak ia dilaksanakan.
“Kita (kerajaan) hari ini fokus kepada isu ‘double trouble’ iaitu bukan sahaja masih berdepan Covid-19 tetapi juga banjir di beberapa negeri termasuk Johor ketika ini.
“Kena buat survey, media boleh bantu,” katanya pada sidang akhbar selepas Majlis Penyerahan Projek Naik Taraf Pusat Pengumpulan Darah Hospital Sultanah Aminah (HSA) di sini, hari ini.
Baru-baru ini, Majlis Kerja Tertinggi (MKT) UMNO yang bermesyuarat pada Rabu antaranya menggesa PRU-15 diadakan sebelum berakhir suku pertama tahun ini bagi membolehkan mandat baharu diserahkan kepada rakyat, namun tertakluk kepada keadaan Covid-19. -K! ONLINE


Isteri silap cam mayat suami
Oleh KOSMO!

9 Januari 2021, 3:03 pm
TEGUCIGALPA, Honduras – Seorang lelaki di Honduras yang sebelum ini diisytiharkan mati dilaporkan pulang ke rumahnya, selepas empat hari majlis pengebumiannya diadakan, lapor akhbar Daily Mail, kelmarin.
Identiti Julio Sarmiento yang berusia 65 tahun dilaporkan tertukar dengan seorang mangsa wabak koronavirus ketika isterinya, Victoria membuat pengecaman mayat di hospital.
Terdahulu, Victoria membawa dokumen pengenalan Julio ke Hospital de Occidente di Santa Rosa de Copan selepas suaminya gagal pulang ke rumah sejak beberapa hari lalu.
Seorang kakitangan hospital memberitahu Victoria bahawa suaminya telah mati akibat komplikasi Covid-19.
Wanita itu dilaporkan mengecam mayat lelaki itu sebagai suami sendiri sebelum mayat dilepaskan untuk proses pengebumian.
Victoria telah membayar £320 (RM1,750) untuk perbelanjaan pengebumian termasuk memindahkan mayat lelaki itu sejauh 48 kilometer dari hospital ke kampung halamannya di San Nicolas, Copan.

Empat hari kemudian, Julio tiba di rumahnya selepas mengalami kecederaan di sebuah ladang di bandar berdekatan, Trinidad.
Victoria menuntut pihak hospital membayar ganti rugi atas perbelanjaan pengebumian dengan alasan menyerahkan mayat yang salah kepadanya.
“Saya mahu pihak hospital mengembalikan sebahagian wang yang saya belanjakan untuk majlis pengebumian kerana mereka menyerahkan mayat yang saya tidak kenal,” kata Victoria kepada akhbar LaPrensa Hondura.
Pengarah hospital, Juan Carlos Cardona berkata, kesilapan berpunca daripada Victoria sendiri kerana tersilap mengecam Julio di bilik mayat.
“Kami memberi pelepasan mayat kerana Victoria mengesahkan bahawa mayat itu adalah suaminya dan semua proses dilakukan mengikut protokol keselamatan yang betul,” katanya.
Menurut Cardona, pihak hospital menyimpan semua dokumen penting jika insiden ini bertukar menjadi kes saman. – Agensi


Mayat warga emas ditemui tersangkut pada duri rotan
Oleh ROHANA MOHD. NAWI

9 Januari 2021, 3:07 pm
KUALA KRAI – Mayat seorang wanita warga emas warga Thailand yang dikhuatiri lemas pada minggu lalu ditemui tersangkut pada duri rotan di Sungai Rek di sini semalam.
Mangsa, Miss Maeyoh Beeru, 59, ditemui dalam keadaan terapung oleh seorang penduduk berdekatan Chalet Laloh di sini kira-kira pukul 10.05 pagi.
Ketua Polis Daerah Kuala Krai, Superintendan Suzaimi Mohamad berkata, siasatan awal mendapati, mangsa dilaporkan hilang pada Sabtu lalu ketika sedang berjalan kaki pulang ke rumahnya dari kedai runcit.
Menurutnya, mangsa dipercayai mengharung sungai itu sebelum dihayutkan arus deras sungai sedalam satu meter.
“Mangsa dalam perjalanan pulang ke rumahnya di Kampung Setambun dekat Laloh, selepas membeli barang keperluan di sebuah runcit di seberang sungai berkenaan.
“Selepas hampir seminggu kehilangan mangsa, kita menerima laporan mengenai penemuan mayat di kawasan itu pada pukul 11 pagi semalam,” katanya ketika dihubungi Kosmo! hari ini. -K! ONLINE


Pesisir pantai Terengganu diramal dilanda Luruan Monsun
Oleh MOHD AZLI ADLAN

9 Januari 2021, 4:06 pm
KEMAMAN – Pesisir pantai Terengganu diramal akan mengalami limpahan air laut berikutan fenomena Luruan Monsun selama tiga hari mulai esok.
Ketua Sekteriat Pengurusan Bencana Terengganu, Che Adam A. Rahman berkata, Jabatan Meteorologi Malaysia mengeluarkan amaran itu yang membawa limpahan air laut terutamnya ketika fenomena air pasang besar.
“Fasa Luruan Monsun tersebut diramal akan membawa angin kencang dan laut bergelora kategori tiga di perairan Terengganu.
“Sepanjang tempoh tersebut, kita perlu berwaspada dengan kemugkinan berlaku lagi limpahan air laut terutama semasa air pasang besar,” katanya di sini hari ini.
Che Adam berkata, amaran angin kencang dan laut bergelora itu juga tidak selamat untuk sebarang aktiviti laut termasuk menangkap ikan.
Setakat ini, Terengganu masih dilanda banjir gelombang kelima yang masih menjejaskan
10,439 mangsa daripada 2,633 keluarga di tiga daerah iaitu Kemaman, Dungun dan Hulu Terengganu. – K! ONLINE


45 tan sampah banjir dikutip
Oleh KHAIRUL MOHD. ALI

9 Januari 2021, 4:01 pm
JOHOR BAHRU – Sebanyak 45 tan sampah dikutip SWM Environment Sdn. Bhd. (SWM Environment) di seluruh negeri ini sejak kerja pembersihan akibat banjir dilaksanakan bermula 3 Januari lalu hingga semalam.
Pengurus Besar Korporat SWM Environment, Mohd. Norlisam Mohd. Nordin berkata, kerja-kerja pembersihan itu melibatkan seramai 110 kakitangan.
Menurutnya, mereka turut dibantu dengan sejumlah 37 jentera dan aset milik syarikat berkenaan.
“Kerja pembersihan ini dilaksanakan di beberapa daerah khususnya yang terjejas akibat banjir iaitu Johor Bahru, Kota Tinggi, Kulai, Kluang, Segamat dan Mersing.
“Kerja pembersihan ini akan diteruskan sehingga selesai manakala kesemua sampah yang dikutip akan dihantar ke tapak pelupusan.
“Selain itu, bagi membantu aspek kebersihan di pusat pemindahan sementara (PPS) yang dibuka akibat banjir di negeri ini, sejumlah 30 unit tong sampah beroda dan pengaturan laluan lapan (8) buah kompaktor perkhidmatan pengurusan sisa pepejal dilakukan,” katanya dalam satu kenyataan, di sini hari ini. -K! ONLINE


Lapan maut akibat lemas musim banjir
Oleh NIK NUR IZZATUL HAZWANI NIK ADNAN

9 Januari 2021, 4:09 pm
KEMAMAN – Seramai lapan orang terkorban akibat lemas dalam banjir di enam negeri dalam tempoh sembilan hari pertama tahun ini.
Ketua Pengarah Jabatan Bomba dan Penyelamat, Datuk Seri Mohammad Hamdan Wahid berkata, kejadian malang tersebut dicatatkan di beberapa negeri termasuk Johor, Pahang dan Kelantan.
“Seramai 15 mangsa dilaporkan lemas akibat banjir dengan tujuh berjaya diselamatkan manakala baki lapan lagi terkorban,” katanya ketika melakukan tinjauan banjir di sekitar daerah ini hari ini.
Mohammad Hamdan berkata, faktor kecuaian antara punca utama tragedi lemas terbabit.
“Ada beberapa senario lemas banjir seperti mangsa sedang berjalan balik ke rumah sebelum terjatuh ke dalam longkang dan dibawa arus deras.
“Ada juga kes lemas apabila cuba meredah banjir dengan kenderaan selain menggunakan tong untuk mengharung banjir kemudian tong tersebut terbalik menyebabkan mangsa hanyut,” katanya.

Justeru, Mohammad Hamdan meminta orang ramai agar sentiasa berhati-hati dan sentiasa berhubung dengan pihak berkuasa sekiranya memerlukan bantuan sepanjang musim banjir ini.
“Kalau keadaan rumah dan banjir dan hendak keluar dari kawasan tersebut, hubungilah pihak berkuasa untuk meminta bantuan,” katanya. – K! ONLINE


Wanita sarat hamil redah banjir
Oleh NIK NUR IZZATUL HAZWANI NIK ADNAN

9 Januari 2021, 3:25 pm
KEMAMAN – Seorang wanita sarat hamil 37 minggu nekad mengharung banjir lebih semeter untuk mengambil barang keperluan bayinya di Bandar Baru Bukit Mentok di sini hari ini.
Begitupun, sebaik tiba di rumah yang masih digenangi banjir, Hafifa Shafira Hamedi Zaidi, 33, sedih kerana banyak barang keperluan bayi ketiganya yang dijadual lahir dua minggu lagi telah rosak.
“Pada mulanya suami, Saiful Amri Mohd Zaid, 34, halang saya untuk meredah banjir tetapi saya nekad mahu juga mengikutnya untuk melihat rumah selepas beberapa hari duduk di pusat pemindahan banjir.
“Sebaik tiba di rumah, tidak banyak barangan termasuk keperluan bayi yang dapat diselamatkan,” katanya ketika ditemui Kosmo! di sini hari ini.
Terdahulu dia dan ahli keluarganya termasuk dua anak kecilnya sedang meredah banjir diselamatkan pasukan bomba yang sedang melakukan pemantauan di lokasi berkenaan.
Hafifa Shafira berkata, ini kali pertama rumahnya mengalami banjir setelah lima tahun berpindah di Bandar Baru Bukit Mentok.

Ujarnya, dia agak terkilan kerana barangan keperluan bayi termasuk pakaian sudah diletakkan di tempat tinggi kerana masih ditenggelami banjir. – K! ONLINE


Naik taraf jalan utama di Pasir Gudang
Oleh MOHAMAD FAIZAL HASHIM

9 Januari 2021, 3:54 pm
PASIR GUDANG – Kerajaan negeri diminta untuk menaik taraf jalan utama di Pasir Gudang bagi menyelesaikan isu jalan berlubang yang kerap berlaku sejak beberapa tahun yang lalu.
Ahli Majlis Majlis Bandaraya Pasir Gudang (MBPG), Noor Azleen Ambros berkata, isu jalan berlubang ini bagaikan tiada kesudahan dan pihak MBPG menerima lebih 200 aduan berkenaannya pada tahun lalu.
Oleh itu katanya, kerajaan negeri disarankan untuk mempertimbangkan membina jalan raya berasaskan konkrit dan simen agar ia lebih berdaya maju bagi pelan jangka panjang terutamanya di kawasan berisiko.
“Perkara itu perlu dipertimbangkan memandangkan Pasir Gudang merupakan kawasan industri yang menyaksikan penggunaan kenderaan berat amat tinggi saban hari.
“Pembinaan jalan tar yang menggunakan batu asphalt dan bitumen bagi kawasan perindustrian seperti ini dilihat tidak sesuai dan mudah rosak menyebabkan kerja penyelenggaraan menelan kos yang tinggi,” katanya di sini tadi.
Jelasnya, kerajaan disaran melihat terlebih dahulu daya maju penggunaan teknologi konkrit dan simen bagi tujuan penggunaan jalan.

“Kosnya Mahal tapi boleh tahan dalam tempoh yang panjang dan ia bebas daripada kos penyelenggaraan,” ujarnya. -K! ONLINE


Dua beradik edar dadah dicekup
Oleh YATIMIN ABDULLAH

9 Januari 2021, 4:14 pm
TANAH MERAH – Dua beradik dipercayai aktif dalam kegiatan pengedaran dadah dicekup anggota Pasukan Gerakan Am (PGA) Batalion 7 dalam serbuan di Kemahang di sini hari ini.
Dalam serbuan pada pukul 9.57 pagi itu, PGA turut menahan seorang lagi lelaki yang dipercayai rakan kepada dua beradik tersebut.
Pegawai Pemerintah PGA Batalion 7, Superintendan Azhari Nusi berkata, sebanyak 253 biji pil kuda dan dadah jenis syabu seberat 4.48 gram turut dirampas dalam serbuan itu.
Menurutnya, siasatan awal mendapati, dua beradik itu dan rakannya turut bertindak sebagai pengedar.
Katanya, kesemua suspek yang berusia 27 hingga 31 tahun itu dipercayai mendapat bekalan dadah tersebut daripada seorang lelaki yang dikenali sebagai Mie Tok Cha.
“Suspek kemudian akan menjual bahan larangan itu kepada penagih-penagih sekitar kawasan Felda Kemahang. Nilai keseluruhan rampasan dianggarkan berjumlah RM2,978,” katanya. -K! ONLINE


Kira-kira 5,000 katil masih kosong di Maeps
Oleh NOR IDAYU BOSRO

9 Januari 2021, 4:17 pm
PUTRAJAYA – Sebanyak 5,137 katil masih kosong di Pusat Kuarantin dan Rawatan Covid-19 Berisiko Rendah (PKRC) Taman Ekspo Pertanian Malaysia Serdang (Maeps) sekali gus menolak dakwaan bahawa pusat kuarantin itu mengalami kesesakan.
Ketua Pengarah Agensi Pengurusan Bencana Negara (Nadma), Datuk Aminuddin Hassim berkata, jumlah itu menunjukkan pusat kuarantin tersebut mempunyai kapasiti kira-kira 60 peratus untuk menempatkan pesakit.
Menurutnya, pada masa ini, PKRC itu mempunyai 8,000 katil namun berkapasiti sebenar 10,000 katil.
“Setakat 12 tengah malam semalam, jumlah pesakit semasa ialah 2,863 orang.
“Daripada 8,000 katil sedia ada jumlah katil yang masih kosong ialah 5,137 buah dan ini bermakna 40 peratus sedang digunakan manakala 60 peratus katil masih kosong,” katanya kepada Kosmo! hari ini.
Pada masa sama, Aminuddin turut menolak dakwaan bahawa pusat kuarantin itu sesak dan ‘dibanjiri’ pesakit Covid-19 seperti yang digambarkan dalam satu video tular semalam.

“Gambaran dalam video tular bahawa PKRC sesak itu mengelirukan orang ramai. Keadaan dalam video itu hanyalah situasi biasa ketika proses discaj harian,” katanya.
Semalam, tular satu video perkongsian menunjukkan situasi semasa PKRC Maeps yang kononnya mengalami kesesakan berikutan pertambahan pesakit Covid-19 bergejala ringan dan individu menjalani kuarantin. -K! ONLINE


Pengurusan Empangan Mengkuang diserah kepada PBAPP
Oleh SITI NOR MAS ERAH AMRAN

9 Januari 2021, 2:49 pm
SEBERANG PERAI – Kerajaan Negeri masih menunggu kelulusan Kerajaan Persekutuan berhubung dua fasa Projek Pembesaran Empangan Mengkuang (MDEP) di Bukit Mertajam di sini yang masih tertangguh sehingga kini.
Ketua Menteri, Chow Kon Yeow berkata, projek yang dibiayai oleh Kerajaan Persekutuan terbahagi kepada empat fasa membabitkan kos keseluruhan berjumlah RM1.2 bilion.
Katanya, Fasa 2B melibatkan pemasangan saluran paip air mentah sepanjang tujuh kilometer berdiameter 1.6 meter dari Rumah Pam Mak Sulong, Bukit Mertajam ke Terusan Sungai Dua, Butterworth yang dijangka dapat meningkatkan kapasiti pelepasan air mentah daripada 300 juta liter kepada 600 juta liter sehari.
“Setakat ini, Fasa 2B masih dalam peringkat pengambilan tanah. Fasa 2C pula membabitkan pembinaan Rumah Pam Lahar Yooi (di Tasek Gelugor) dan pengoperasiannya akan membolehkan pengepaman tambahan 440 juta liter sehari dari sumber air mentah kedua iaitu Sungai Muda ke empangan.
“Kita masih menunggu pelaksanaan kedua-dua fasa berkaitan yang amat diperlukan bagi memastikan projek sinpanan strategik kemarau ini dapat berfungsi semaksimum mungkin,” katanya kepada pemberita di sini hari ini.
Dalam pada itu, beliau mewakili Kerajaan Negeri menyerahkan pengurusan Empangan Mengkuang oleh Kerajaan Negeri kepada Perbadanan Bekalan Air Pulau Pinang (PBAPP) sempena pembukaan rasmi empangan berkenaan. -K! ONLINE


10 bayi maut dalam kebakaran hospital
Oleh KOSMO!

9 Januari 2021, 1:37 pm
NEW DELHI – Seramai 10 orang bayi meninggal dunia dalam satu kejadian kebakaran di wad kanak-kanak Hospital Awam Daerah Bhandara, negeri Maharashtra, India awal pagi tadi.
Seorang doktor, Pramod Khandate berkata, kesemua bayi yang meninggal dunia dalam kejadian kira-kira pada pukul 2 pagi itu berusia antara beberapa hari hingga tiga bulan.
“Kakitangan hospital berjaya menyelamatkan tujuh bayi yang ditempatkan di unit bersalin hospital tetapi tidak sempat membawa keluar 10 yang lain.
“Punca kebakaran belum diketahui, tetapi kakitangan hospital berjaya memadamkan kebakaran secepat mungkin. Asap kebakaran dipercayai menyebabkan bayi lemas,” katanya kepada AFP.
Sebelum kejadian, jururawat bertugas terlihat ada kebakaran di unit neonatal sebelum memaklumkan perkara itu kepada kakitangan lain.
Pasukan bomba berjaya kawal kebakaran daripada merebak dan memindahkan pesakit ke tempat selamat.

Sementara itu, Perdana Menteri India, Narendra Modi dilaporkan turut menciap insiden berkenaan di laman Twitter beliau.
“Tragedi yang meruntun hati berlaku di Bhandara, Maharashtra dan mengorbankan nyawa anak-anak kecil,” tulisnya.
Dalam pada itu, pihak berkuasa mengarahkan siasatan segera berhubung kes kebakaran itu.
Pada tahun 2011, lebih 90 orang meninggal dunia selepas hospital di Kolkata terbakar, manakala kebakaran di sebuah hospital di Ahmedabad Ogos tahun lalu mengakibatkan lapan pesakit Covid-19 terkorban. – AFP